“Erakutsiko dugu kriaxera ahatea azkarra dela, herrikoa”

ELB laborari sindikatuarekin auzitan ezarri du Lataillade estatuko DDPP administrazioak, txitategiko ahatekume sanoak ez hiltzeagatik duela bi urte eta erdiko hegazti gripearen aferan. Asteartean da auzia, Baionan.

Iñaki Etxeleku

Kriaxera tokiko ahate mota desagertzeko lanjerrean ezartzear zuen hegazti gripearen kalapitak. Barkoxe, Gabadi, Donaixti-Ibarre eta Bidaxuneko purallak osagarriz sano ziren, baina DDPP Herritarren Babeserako Departamendu Zuzendaritza ez zen kantitzen, denak hil behar ziren, hil! ELB sindikatuaren inguruan, hunkiak ziren tokiko ekoizleek buru egin zioten. Horietan, Biduzeko txitategiak, Bidaxunen. Lataillade familiaren txitategiak ditu sorrarazten kriaxera ahatekumeak, gero hazleei saltzeko. Hirugarren belaunaldiaren ordezkaria da Marc Lataillade (Donapaleu, 1994) etxeko txitategian. Administrazioak manatua segitu bazuten, kriaxera ahatearen erroa galduko zuten, eta dena berriz haste izanen zen. Ahatekumeak sanoak zituzten, eritasunari iharduki zioten beren baitarik, eta horien salbatzeko jendeak bere etxean babesteko kanpainak arrakasta izan zuen. Ahate horiek trenpu onean hazi ziren, eta, geroztik, beste franko sortu dira Biduzeko txitategian. Bizkitartean, ez dute kalte ttipia jasan latailladetarrek azken bi urteetan, usaiako erosleak erditarat jautsiak baitziren, iaz. Egoera hobetuz doa, baina heldu den astearteko auziak emanen duenaren peskizan dira.

Zerk egin du nahi izan duzula aita-amen segida hartu etxeko txitategian?

Ttipidanik ikusten ditut aita, ama, baita lehenago aitatxi ere, lan egiten etxaldean. Pasio bat bilakatu da, eta betidanik nahi izan dut hori egin. Ofizio interesgarria da: kanpoan lurra landu, barnean abereekin, anitz gauzen ikusteko parada ematen du.

Zer duzu gustukoa, zuzen?

Lurraren lantzea interesgarria da. Arto, ogi landen segitzea. Abereekin ere; etxeko hazkurria emanez, dena lotua dugu. Eta ahatetto batzuk sorrarazten ditugu, muñuñuak dira beti; kar-kar. Bezeroekin dugun harremana ere interesgarria da; arazo bat gertatzen baldin bada, berehala aipa dezakegu, ez gara ekoizleetarik urrun.

Nor dituzue bezeroak?

Nagusiki, partikularrak, urtean 50-100 ahate hartzen dituztenak. Gero, hazle batzuekin lan egiten dugu, egun bateko ahatea erosten dutenak, hazteko, eta bururaino eraldatzeko. 300-400 bat hartzen dizkigute horiek, bizpahiru astetarik.

Nongoak dira?

Nagusiki, Ipar Euskal Herrikoak. Baditugu bakar batzuk Landesetan eta Biarnon, eta bat edo beste urrunagoko departamenduetan: Aveyron, Lot-et-Garona. Arras guti. Hegazti gripeak apur bat kalte egin du, halere; bereziki Landesetan, non bezeroak galdu baititugu.

Hazle batzuk ere desagertu dira Landesetan.

Hori da. Erretretatik hurbil ziren hazle batzuek ikusi dute ez zituztela finkatu arauak segitzen ahalko, eta utzi dute.

Nola bizi izan duzu gripearen garai hori?

Zaila zen hasieran, baina hiru garenez etxaldean, errazago da buru egitea. Anitz hurbildu gatzaizkio ELB sindikatuari, eta kide egin gara. Aise errazago zen bizitzea hazle askorekin mintzo baikinen. Hondarrean, adiskideak bilakatu dira, aholku eman dezaketenak; beti bada aterabide bat.

Are gazteago zinen orduan, nola digeritu duzu?

Larrua egiten dizu, dudarik gabe. Gazte garelarik, uste dugu estatuak, administrazioak beti arrazoi duela, baina ez da hala batere! Bizi behar da, ohartzeko. Gero, elkartasuna ikaragarria izan da; jende sare handia egiten du.

Kontsumitzaileek ere parte hartu zuten mobilizazioetan.

Estres momentuak izan zirenez, pozgarria zen kontsumitzaileekin mintzatzea, laborarien borrokarekin loturik ikusi baitzuten beren burua.

Gaur egun zertan zarete txitategiarekin?

Antisorgailuak garatu zituzten ahatekumeak genituen urtean izan zen zailena. DDPPk banaka deitu zituen gure bezeroak errateko isuna izango zutela gure ahatekumeak erosten bazituzten. Ondorioz, zati batek men egin, eta ez zituen hartu. Bezeroen erdiak baino gehixeagok galdu genituen lehen urte horretan. Bigarren urtean, hobeki, baina ez ikaragarria ere. Aurten, apirilean abiatu dugu hirugarren urtea, eta aise hobe da, bezero berri franko hasi zaizkigulako hurbiltzen.

Aferaren beste ondorioa da, hori?

Bai, publizitate zerbait egin baitu. Jende anitzek gure lanaren berri jakin dute hori dela medio. Urruneko batzuek ere. Berriki, Gersetik deitu gaituzte ahate galdegiteko.

Ahatekumeen adoptatze kanpainak zer eragin izan zuen?

Anitz jende mugiarazi zuen. Baziren kriaxera mota batere ezagutzen ez zutenak. Laborantzatik urrun diren hiriko jendea hunki zuen, eta plazer bat da abere batzuen berriz ezagutzeko parada eman baitie.

Nola bizi duzu heldu den asteartean eginen den auzia?

Ez dakit sobera, ez baitut egundaino zango bat sartu auzitegi batean. Bi urte ditu jadanik aferak, eta nago gauzak doi bat aitzinarazi ditugula. Ahatekumeak antisorgailuekin genituen, eta frogatu genuen hegazti gripe garaian ere ekoizten jarrai genezakeela. Administrazioak begiak hetsi zituen, eta zuzen jo; alta aterabide bat bagenuen, aise merkeagoa. Eho zituzten hamar ahateetarik zortzi edo bederatzi sano ziren. Ez da gauza arrunta, diru parrasta kosta zaio estatuari.

Zer erranen duzue auzian?

Erakutsiko dugu kriaxera ahatea azkarra dela, ingurugiroari egokitua, herriko ahatea dela. Ez diogu antibiotiko bakar bat ere ematen sekula; bere bizia egiten uzten diogu ahateari, ez du marexalaren beharrik.

Nolako etorkizuna ikusten diozu zure etxaldeari?

Emeki-emeki, uste dut kriaxerak baizik ez ditugula eginen, eskaera gero eta handiagoa delakoan [gaur egun, Pekingo ahatetik egiten dute ere hala nahi duten bezeroentzat]. Hazleek erraten digute jatetxeek gero eta gehiago bilatzen dutela kriaxerak duen gustu kalitate hori.

Zerk ekarri zaitu euskararen ikasten hasterat?

Gero eta harreman gehiago banuen Ipar Euskal Herriko laborariekin, kontsumitzaile batzuekin ere, eta ohartzen nintzen euskaraz ari zirela. Bezero gehienak Ipar Euskal Herrikoak ditugu, eta egin dut beharko nuela ikasi nik ere. AEKrekin egiten dut, eta biziki segipen ona da.

Ez baita zuen familian batere euskararen herexarik?

Dakidanez, ez. Bidaxunen jende andana batek mintzo du euskara, baina gure etxean ez.


“Kostua 130.000 euroan igo arren”, Getariako beilatokiaren proiektua martxan jarri izana salatu du EAJk

Argazkiak: Getariako EAJ

Alderdi jeltzaleak EH Bilduk beilatokiaren proiektua martxan jarri duela salatu du, kostua 130.000 eurotan igo den arren. Lanak “ezkutuan eta presaka” hasi izana salatu du Aitor Urresti Getariako EAJko bozeramaileak. 12.000 eurotik 142.000 eurora igo dela azaldu du: “100.000 euroko kostua zuen Eskualtxetako proiektuak eta 88.000 euro Eusko Jaurlaritzak ordaintzen zituen diru-laguntza bidez. Orain, diru-laguntza galdu dute, eta gainera, proiektu berriak 142.000 euroko kostua du. Beraz,142.000 euro ordainduko ditugu getariarrok orain, gehi urtez urteko gestioa, urtean batazbeste hiltzen diren 20 pertsona artatzeko”. Herriari informazio eskubidea ukatu eta parte hartzen utzi gabe egin dela gaineratu du. Bestalde, EH Bilduri galdetu dio ea zergatik ez zaien herritarrei galdegin diru-laguntza galdu ondoren beilatokia egiteak merezi duen.

EH Bilduren “utzikeria” eta kontu publikoen “gestio txarra” salatu du EAJk: “Ez da zilegi getariar guztion diruarekin horrela jokatzea. Herriak baditu behar ugari, eta gobernu honek nahi duen tanatorioa egiteko, bertan behera jarraituko dute”

Duela hilabete iragarri zuen Getariako Udalak beilatokia hilerriaren inguruan eraikitzeko proiektua. Duela bi urte Eskualtxeta eraikin publikoko lokal batean eraikitzea asmoa azaldu zuten, baina espazio berrirako egokitu dute. Hala, beilatokia hilerrian eraikitzeak aurrekontuan bere eragina izango zuela azaldu zuten. Askoz ere espazio zabalagoak izango zituela eta herritarrentzat erosoagoa izango zela arrazoitu zuen Getariako Udalak.


Al Kaidaren balizko atentatuei buruzko postak atzeman dituzte AEBek

Alertak 21 enbaxada eta kontsuletxe ixtea dakar, besteak beste, Egipton, Iraken, Yemenen, Kuwaiten eta Saudi Arabian. Igandean sartuko da indarrean, eta abuztuaren 31era arte mantenduko da.

Atzo AEBetako Estatu Departamentuak bidalitako alerta Ekialde Hurbilean eta Afrika iparraldean "eraso terroristei" buruz zuzenean Al Kaidako goi-karguek bidalitako mezu elektronikoak atzematearekin erlazionatuta dago, AEBetako iturri ofizialek jakitera eman dutenez.

Mezuetan, sare terroristako buruek AEBek Ekialde Hurbilean eta Afrika iparraldean dituzten interesen aurka atentatzeko prestaketaz hitz egin zuten, The New York Times egunkariko iturrien arabera.

Alertak 21 enbaxada eta kontsuletxe ixtea dakar, besteak beste, Egipton, Iraken, Yemenen, Kuwaiten eta Saudi Arabian. Igandean sartuko da indarrean, eta abuztuaren 31era arte mantenduko da. Erresuma Batuak atzo iragarri zuenez, Yemenen duen enbaxada itxi dezake astelehen eta astearte artean "segurtasunagatik geroz eta kezka handiagoagatik".

New Yorkeko egunkariak azaldu duenez, AEBetan ez da oso ohikoa Al Kaidako goi karguen arteko eztabaidetara iritsi ahal izatea atentatuen prestaketari buruz, bai atzemandako mezu elektronikoen bidez edota espioitzako telefono-deien bidez.

Interpolek Al Qaedaren partaidetzaz susmatu du preso terroristen ihesaldian

Interpolek nazioarteko alerta bat zabaldu du larunbat honetan, Al Kaidaren partaidetza izan litekeela esanez azken hilabetean izandako presoen ihesaldian bederatzi herrialdeeetan, bestek beste, Iraken, Libian eta Pakistanen.


EH Bilduren kongresuko eskualdeko aurkezpen foroa izango da Azkoitian, maiatzaren 12an

Datorren ostiralean, maiatzak 12, EH Bilduren longresuko eskualdeko aurkezpen foroa egingo dute Azkoitian. Elkarguneko Oteiza aretoan izango da saioa, 18:30ean hasita. Juan Karlos Izagirrek eta Rebeka Uberak azalduko dituzte kongresuaren nondik norakoak.


Ane Zuazubiskarrek irabazi du Bertsolari Gazteen Lizardi Saria

Abuztu amaieran izandako bi kanporaketen ondoren, Bertsolari Gazteen Lizardi Sariko finalaren txanda izan zen atzo Zarautzen. Modelo aretoan egin zen finala, eta sei izan ziren garaipenaren bila atera ziren bertsolari gazteak.

Irabazlea Ane Zuazubiskar arrasatearra izan da. Bertsolari gazteak 264 puntu lortu zituen finalean. Bigarren Oihana Arana eskoriatzarra sailkatu zen, 260,5 punturekin; hirugarren Eneko Araiztegi segurarra, 253,5 punturekin; laugarren Xabat Illarregi leitzarra, 250,5 punturekin; Aner Peritz zarauztarra bosgarren, 242 punturekin; eta seigarren Mikel Iturriotz urretxuarra, 239 punturekin.


Azkoitiko Atez Atekoaren Aurkako Plataformako kideak alkatearekin bilduko dira bihar

Azkoitiko Atez Atekoaren Aurkako Plataforma udaletxean izango da bihar eguerdian, 12:00etan, egun indarrean dagoen sistema mistoaren kontra, 2013an, bildu zituzten sinadurak alkateari entregatzeko, besteak beste. Javier Zubizarreta alkateak hartuko ditu, beraz.


BIDEOA: Zarauzko amabirjinetako bigarren eguneko su artifizialak

Amabirjinetako bigarren eguna ospatu zuten atzo Zarautzen, eta bigarren egunez su artifizialekin gozatu zuen jendeak, 23:00etatik aurrera. Hona hemen ikusgai ikuskizunaren bukaerako zatia:


Erregeen bixita Goizuetan, bihar

Bihar, erregeak Goizuetako kaleetan barrena ibiliko dira, Goizuetako haur eta gazteenak ezagutuz. Hernanin ordea, igandean izango da erregeen bisita, arratsaldeko 18:00etan hasita.


Sare sozialak: "Ez dira arriskutsuak; erabileran dago gakoa, autoa hartzean bezala"

Gazte bulegoak hileko azken eguenetarako antolatu duen informatikaren gaineko ikastaroei eutsiz, interneteko sare sozialen gaineko tailerra egin zuten atzo. Sarean hamaika badaude ere, sare sozial ezagunenak izan zituzten aztergai batez ere: Facebook-a, Tuenti-a eta Twiterr-a.

Jende gutxi agertu zen Kulturateko informatika gelan. Hala ere, Gazte bulegoko koordinatzaile eta ikastaroa gidatu zuen Patxi Gaztelumendik adierazi duenez, "dozena erdi bat lagun agertu baziren ere, oso saio interesgarria eta emankorra" izan zen. Izan ere, hainbat iritzi eta gogoeta plazaratu ziren: esaterako, Gazte Txokoetako eta ludoteketako begiraleak bertaratu ziren, eta sare sozialek gaztetxoenen aisia ordenagailuko pantailara mugatzeko arriskua biderka dezaketela planteatu zuten.

'Erabileran dago gakoa'

Interneteko sare sozialek aurkezten dituzten arriskuen aurrean honakoa adierazi zuen Gaztelumendik: "sare sozialak ez dira arriskutsuak berez; erabileran dago gakoa, bizitzako beste aspektu batzuetan bezala: drogak hartzean, autoa hartzean... gertatzen den moduan".


Txakolina egiteko mahatsa batzen

Urteko sasoi honetan jaso ohi dute txakolin ustiatzaileek mahatsa, eta halaxe egin dute aurten ere: egunotan batu dute, esaterako, Oñatiko Upaingo txakolindegian. Aurten, gainera, laguntzaile bereziak izan dituzte, herriko neska-mutikoen laguntza jaso dute-eta. Nolakoa izango da aurtengo uzta eta zer nolako txakolina dastatu ahal izango dugu? Upaingo upategiko Jose Mari Arzelusek kontatu digu 'Magazinea'n.

ARGAZKI GALERIA


Ekimen ugari antolatu du Bertan Merkatari Elkarteak Gabonetako kanpainarako

Bezeroentzako zozketak eta haurrentzako eta gaztetxoentzako hainbat jarduera izango dira Gabon garaian

Erosketen erosotasunerako, abenduaren 20tik urtarrilaren 10a bitartean Soreasuko aparkalekuko egonaldiak doakoak izango dira 09:00etatik 21:00etara

Gabonak gertu direla eta, Bertan Merkatari Elkarteak hainbat ekimen antolatu ditu egun hauetarko Udalaren laguntzarekin. Udaleko Merkataritza zinegotzi Joxe Urbistondok adierazi duenez, ekimen hauen helburua "merkatari giroa bultzatzea eta berotzea" da.

Gabonetako denboraldia zabaltzeko, argiak piztu dituzte gaur kaleetan, "krisiaren itzalak uxatzeko", hain zuzen, Urbistondoren hitzetan. Bertan Merkatari Elkarteko teknikari Iñigo Amianok azaldu du argiak kontsumo baxukoak direla eta energia aurreztuko dela.

Bezeroentzat bada saririk

Gabon garaian Bertan Elkarteko bezeroen artean 3.000 euro zozketatuko dituzte. 500 euroko bi sari, 200 euroko bost sari eta ehun euroko hamar sari banatuko dituzte. Gaur bertan egin dute lehena: 200 euroko saria Farmazabal parafarmaziako bezero batentzat izan da eta 100 euroko hiru sariak Amenabar Elikadura, Sugoi Delicatessen eta Mina mertzeriako bezeroentzat. Datozen zozketak abenduaren 20an eta 27an eta urtarrilaren 3an izango dira. Sariak, ordea, ez dituzte dirutan emango, elkarteko dendetan gastatzeko erosketa txekeetan baizik.

Bestalde, zehazki zer oparitu ez dakiten haientzat, opari txekeak prestatuko ditu Bertanek. Horiek jasotzeko Bertanek Erdikalean duen bulegora joan beharko da goizez 09:00etatik 13:00etara edo dendetan galdetu beharko da.

Haur eta gazteentzako

Iraurgi SBren laguntzarekin 3x3 saskibaloi txapelketa ere antolatu du Bertanek. Abenduaren 23an izango da Betharrameko atarian, 09:30etik aurrera. Ikastetxeetako ikasleek abenduaren 17a bitartean eman dezakete izena.

Bestetik, abenduaren 24an gabon kanta eta jaiotza txapelketa egingo da azken urteetan bezala. 12:30ean Sanagustinen izango da hitzordua; bertan, 6 eta 12 urte arteko gaztetxoek parte har dezakete, hiru eta bost kide arteko taldeak osatu, kantu bat abestu eta jaiotzarekin agertuta. Musika Eskolako bi kide izango dira epaimahaikide. Irabazleei 100 euro emango zaizkie eta bigarren eta hirugarren egiten dutenei 50 euro; parte hartzen duten guztiei emango zaie, ordea, saritxoa.

Umeen parkea ere zabalik izango da abenduaren 26tik 30era eta urtarrilaren 2tik 4ra, arratsaldez, 16:00etatik 20:00etara. 10 urtez azpikoentzat izango da eta sarrera 2 euro kostatuko da.

Aparkalekua doan

Erosketen erosotasunerako, abenduaren 20tik urtarrilaren 10a bitartean Soreasuko aparkalekuko egonaldiak doakoak izango dira 09:00etatik 21:00etara, ordutegi komertzialean.


Bazkalostea goxatu du Intxaurrondon Zulo Zahar danborradak

Bazkalostean atera da Intxaurrondoko Zulo Zahar elkarteko danborrada. 15:30etan hasi dira danbor hotsak eta giro onean ibili dira auzoko kaleetan barrena.

Juan Mari Arzak sukaldariaren jatetxe parera iristean, Arzakek hartu du zuzendariaren makila eta aise jo dute Donostiako martxa hark gidatuta. Hotzari aurre egiteko danborra jotzeaz gain gerriak ere mugitu dituzte batek baino gehiagok.


Udaran turismo bulegoa irekiko da bisitarientzat

HERNANIKO udalak turismo informazio gune edo bulego bat ireki nahi du uztaila eta abuztuan, garai horretan herrira gerturatzen diren bisitariei zuzendua. Bertan herriari buruzko informazioa zabalduko litzateke, eta bisitatzeko interesgarriak izan daitezkeen tokien berri jaso ahal izango da bertan, besteak beste. Bulegoa Atsegindegi eta kiroldegi artean jarriko lukete. Asmoa da kaseta moduko bat jartzea udako bi hilabete horietan. Herrian barrena seinaleak jarriko dira bisitariek bulegoa bera non dagoen jakiteko. Informazio bulegoa froga moduan jarriko dute aurten eta ondo funtzionatzen badu, zerbitzua urteko beste garai batzuetara zabaltzea aurreikusi dute.

Bulegoan praktikak egiteko aukera

Honekin lotuta, Udalak bulego horretan praktika aldia egiteko aukera eman nahi dio turismo ikasketak egiten ari den ikasle bati. Interesatuek Hernaniko Udalera jo behar dute, sarrerako erregistrora eta bertan izena eman. Izena emateko epea ekainaren 17an bukatuko da, eguerdiko 13:00etan. Euskara jakitea ezinbestekoa da. Informazio gehiagorako telefono honetara deitu daiteke: 943 33 70 28.


LEKri ere heldu zaio oporretara joateko ordua!

LEKeko ikasturteko azken post-a.

Gaur bukatutzat emango ditugu ikasturte honetako sustapen jarduerak eta LEKek oporrak hartuko ditu irail arte.

Askotariko ekintzak burutu ditugu ikasturte bukaera honetan eta parte hartzea oso handia izan da. Parte hartu duten ikasleek asko disfrutatu dute ekintza hauetan eta oso balorazio positiboa egiten dugu. Hemen daukazue sustapen jarduera guztien argazkiak ikusgai.

“12 ikastetxe 12 tontor” ekimenari ere aurreko astean esan genion agur eta erronka lortu duten ikasleei banatu diegu merezitako oparia. Ekimen oso arrakastatsua izan da 3. edizio hau ere eta guztira 213 ikaslek hartu dute parte eta 2000 tontor baino gehiago igo dituzte. Familiak eta ikasleak tontorrez tontor ibiltzeak asko pozten gaitu eta naturaz eta jarduera fisikoaz gozatzeko aukera paregabea dela uste dugu. Espero dugu ekimenaz asko disfrutatu izana eta 4. edizioa antolatzeko irrikatan gaude. Hemen ekimenaren argazkiak ikusgai.

Beste alde batetik, bailarako kirol eskolak hasi dira beraien kiroletako udako campusak antolatzen. Hemen daukazue kirol eskolen udako kanpusetako informazioa: BURDINOLA IRRISTAKETA, AEB ESKUBALOIA, MONDRA CF, UDA FUTBOLA, MONDRATE eta SASKI OINTXE.

Hasi gara datorren ikasturteko eskola kiroleko antolaketarekin eta hemen daukazue ikastetxe bakoitzeko ekintzen informazioa. Izen-emateak aurrerago zabalduko ditugu.

Orain, atsedena hartzeko unea iritsi zaigu baina irailean indarberrituta etorriko gara ikasturte berriari aurre egiteko. Ondo pasa oporrak, asko disfrutatu eta gogoratu oporretan ere jarduera fisikoaz gozatzen!

Espero dugu zuen seme-alabak eskola kirolaz gozatzea eta hemendik aurrera ere horrela izatea. GOZATU!

KIROLAZ HEZI, KIROLAZ HAZI!


Braderie azoka, egun osoan zehar

Tolosako saltokien eguna da gaur, eta beherapenak eskainiz, egun osoan ari dira beraien produktuak saltzen.

Euren produktuak kalera atera dituzte Tolosako saltokiek, eta goizean zehar jende ugari ibili da batetik bestera produktuak ikusten eta erosten. Arratsaldean ere jarraituko du Braderie azokak, eta egitarau zabala antolatu dute, oraindik eguna gehiago girotzeko.

EGITARAUA

10:00-20:00. Saltokiek produktuak kalera aterako dituzte produktu erakargarriekin.

16:30-19:30. Tren Txu-Txua herrian bueltaka. Geltokia Trianguloa plazan.

16:30-19:30.Haur parkea, 0-5 urtekoentzat, Trianguloa plazan.

16:30. Tolosako Erraldoi eta Buruhandien Konpartsaren kale animazioa.

17:30-20:00. Asier Burguete (Goazen) aurpegiak margotzen, Berdura plazan.

17:30-20:00. Joko inklusiboak, Berdura plazan.


Lesakako jubilatuen ostaturako kudeatzaile bila ari dira

Eskaerak abuztuaren 22a baino lehen aurkeztu behar dituzte

Lesakako San Fermin jubilatu elkarteak bere ostatuaren kudeaketa hartu nahi duen norbaiten bila ari da. Interesatuek 606 88 25 45 telefonora deitu dezakete (Mari Jose Arakues) edo beraien eskaera ostatuan bertan aurkeztu abuztuaren 22a baino lehen.


Gehiago merezi izan du Athleticek

Zuri-gorriek estu hartu dute bigarren zatian Real Madril, baina esku hutsik amaitu dute. Partidako hiru golak lehen 10 minutuetan sartu dituzte; Athleticena, Oihan Sancetek.

Betisen aurka azken unean lortutako garaipenaren ostean, Athleticek beste garaipen bat eskaini nahi zien zaleei, Gabonetako oparia. Baina ez da posible izan. Gertu izan du gutxienez puntu bat urratzea Marcelinoren taldeak, batez ere bigarren zatian. Bizi eta zuzen jokatu du, erasora. San Mameseko zaleek gustuko duten moduan. Baina, azkenean, 1-2 galdu du Real Madrilen kontra. Partida bizia eta entretenigarria izan da, joko zuzenekoa.

Ero hasi da partida, lehen hamar minutuan hiru gol izan baitira. Horietako bi, ikusgarriak. 4. minutuan egin du lehenbizikoa Karim Benzemak, area ertzetik baloiari gurpila emanez egindako jaurtiketa batean, eta bigarrena ere frantziarrak, Athleticeko atzealdea nahastu den jokaldi batean. 0-2koarekin, bisitariek dena alde zuten ohikoak dituzten kontraeraso bizkorrekin jokatzeko. Baina Athleticek ez du etsitzen, eta 11.ean gol bikaina egin du Oihan Sancetek, area kanpoaldetik egindako jaurtiketa eder batekin.

Athletic bizirik zegoen berriz ere. San Mameseko zelaian zeuden bi taldeek joko zuzena egin ohi dute. Baloia izatea ez dute gustuko, eta dutenean berehala begiratzen diote aurkariaren ateari, pase gutxirekin hara iristeko asmoz. Horren isla izan da partida, futbola gustuko dutenentzat entretenigarria, bizia. Real Madrilek izan du hirugarrena egiteko aukera, baina bizkor ibili da De Marcos, Hazardi baloia kenduta. Minutuak aurrera joan ahala, Athleticek ondo egin du presioa, eta baloia gehiago izan du oinetan. Horri esker, nagusi izan da zelaian. Hobeto amaitu du lehen zatiko azken txanpa, espainiarrek baino. Nahiz eta ezin izan duen golik egin.

Bigarren zatiaren hasieran, haatik, baloiaren jabetza Real Madrilena izan da. Carlo Ancelottiren taldeak jaitsi egin nahi zuen apur bat jokoaren erritmoa. Izan ere, jakitun zegoen Athleticek bizi ekin nahi ziola bigarren zatiari, eta estutzen. Athleticek, berriz, sufritu egin du baloi jabetzarik gabe. Ez zuen lortzen pare bat eraso on segidan egitea, Real Madrili apur bat zalantzak sortzeko. Marcelino Garcia teknikariak gorago estutzeko agindu die jokalariei, bisitariek baloia horren erraz ez eduki ez zezaten eta akatsak behartzeko.

Horri esker iritsi da zuri-gorriek bigarren zatian izan duten lehen aukera, baina Iñaki Williamsek sarearen kanpoaldera errematatu du. Hauspoa eman dio horrek talde zuri-gorriari, eta San Mameseko zaleak ere estutzen hasi dira. Athleticen unerik onenak ziren, eta hiruzpalau aldiz iritsi da Courtoisen atera. Zuri-gorriak freskoago zeuden fisikoki, zelai erdiaren kontrola zuten, eta atzean sartu dute Real Madril. Ancelottiren plana argia zen: jokaldi isolatu baten zain egon, kontraerasoan atera eta hirugarrena sartzeko. Nico Williamsek gertu izan du berdinketa. Baina Courtoisek ondo erantzun du. Azken minutuetan, Agirrezabalak pare bat gelditu on egin ditu, eta hor amaitu da lehia.


Peio Gascon: "Herri txikiei laguntza juridikoa emango diegu"

(Argazkia: Gipuzkoako Foru Aldundia) Etorlur sozietate publikoak izen eta norabide berria izango du aurrerantzean. Itten izena izango du, eta bere eginkizun nagusia bi mila biztanletik beherako herriei aholkularitza eta laguntza eskaintzea izango da. HITZA-rekin hitz egin du Peio Gascon Lurralde Antolaketako zuzendariak. Zein izan da sozietate berria eratzeko arrazoia? Aldundia kudeatzen hasi ginenean Etorlurrek izugarrizko zuloa zuela ohartu ginen. Honen helburu nagusia etxebizitzak eta lur sailak kudeatzea zen. Duela hilabete batzuk kontuak birformulatu behar izan genituen, eta ondareari zegokion 20 milioi euroko galera azalerazi zen. Hau da, Hernanin tasaziorik egin gabe lur batzuk erosi zituzten; 28 milioi eurotan erosi zituzten, eta egun 12 milioi balio dute. Bestetik, Beizaman eta Azpeitiko Nuarbe auzoan etxebizitzak egin zituzten; Nuarbe auzoan hiru etxebizitza soilik saldu ziren, eta Beizaman bat falta zen. Ez zegoen inongo eskaerarik horiek erosteko, eta azken urteetan prezioa beheraka zihoan. Ondorioz, erabaki genuen horiek guztiak alokairura pasatzea, zorrak handitu beharrean gutxieneko sarrerak bermatutan izan genitzan. Izan ere, gure politika ez da etxebizitzak egitea, alokairua sustatzea baizik. Bigarren erabakia izan da halako kudeaketekin ez jarraitzea, hori ez delako aldundiaren eskumena. Zer eginkizun izango du Ittenek? Azken lau urteetan Landa Gipuzkoa 32 proiektuaren bidez 1.000 biztanletik beherako herrietara diru laguntzak bideratu dira, eta horiek Etorlurrek kudeatu izan ditu. Laguntza horiekin udaletxe berriak, parkeak, biomasarako plantak eta halako proiektuak egin dituzte herri txikietan. Erabaki dugu espekulazioarekin zerikusia duten jardueretatik at egotea, eta horregatik herri txikiei laguntza tekniko eta juridikoa ematea izango da orain gure ardura. Hori izango da Ittenek egingo duena; 2.000 biztanletatik beherako herrietara bideratuko dugu zerbitzua. Gure asmoa da udalek dituzten arazoei eta beharrei laguntzea. Elkarlanean egingo dugu hori; adibidez, proiektuak egiten lagundu, edo prozesu parte-hartzaileak bideratuko dizkiegu. Egun lau proiektu pilotu ari gara jorratzen; Ataunen, Orendainen, Mutiloan eta Gaztelun ari gara lanean. Han egiten diren proiektuak beste herrietara zabaldu nahi ditugu, hala eskatzen badute eta beti ere haien ezaugarrietara moldatuta. Orduan, beste norabide bat hartuko al du sozietateak? Bai. Espekulazioarekin, etxebizitzen munduarekin, jada badauzkagun proiektuekin soilik jarraituko dugu. Hori bigarren mailako jarduera izango da. Eginkizun nagusia herrie txikiei laguntza ematea izango da. Nagusiki, udalei bideratutako tresna izango da Itten. Herri horietan udaletxetako teknikariak ez dira egoten lanaldi osoan, eta askotan idazkariak eta arkitektoak beharren arabera joaten dira hara. Horiei lana arindu eta gastuak murrizteko asmoz sortu dugu erakundea. Beste izen eta norabide bat hartu duzue. Etorlurren zama ekonomikoa bere gain hartuko al du Ittenek? Legeak agintzen du enpresa batek ondarearen erdia galtzen duenean porrot egin duela. Etorlurrek 44 milioiko kapitala zuen, eta 21 galdu genituen; beraz, horretarako zorian zegoen. Egia da gipuzkoarrok 20 milioi galdu genituela; orain elkarteak 20 milioi euro ditu. Hainbat neurri hartu dugu azken urteetan galerei aurre egiteko, eta horietako bat izan da eraikinak alokairuan jartzea. Aurtengo aurreikuspenak galerak ez izatea dira. Enpresa publiko baten helburua ez da etekinak lortzea, baina oreka lortu behar dugu. Egun, enpresa hau ez da zama bat aldundiarentzat. Etekina beste modu batzuetara atera nahi dugu; ez etxebizitzak saltzen, baizik eta udalei laguntza ematen. Aurkezpena egin genuenean 30 udaletako ordezkariak agertu ziren, eta horietatik 21ek lanketa eskatu digute jada. Beharra dagoela ikusi dugu. Eskualdean, Beizama, Aizarnazabal eta Errezil dira bi mila biztanle baino gutxiago dituzten herrian. Aia, berriz, mugan dabil. Horiek dagoeneko jo al dute zuengana? Errezilek arazo handia du, neguan izan zen luiziarengatik. Honen harira laguntza eskatu digu, eta Aizarnazabalek ere jo du gugana. Aiak 2.026 biztanle ditu; horiek ere gonbidatuta daude. Etorlurrek Beizaman, Nuarben eta Azkoitian zituen etxebizitzekin eta lursailekin zer gertatuko da orain? Etorlurrek zituen lurretan espekulaziotik at dauden proiektuak lantzen ari gara; Azkoitian bertan behera geratu da 690 etxebizitza egiteko proiektua, eta dirua itzultzea eskatu diegu hango enpresei. Nuarben, berriz, saldu ez ziren hiru etxebizitzatik bi alokatuta ditugu, baita Beizaman ere. Modu honetara galerak saihestuko ditugu. Alokairuak xumeak dira; Nuarbe eta Beizamako etxebizitzak bi solairu, garajea eta terraza ditu, eta 450 eurotan daude alokatuta. Merkatuko prezioen azpitik daude. Azkoitian auzibidean dago Intsaustin egitekoak ziren etxebizitzen proiektua. Berririk ba al dago? Enpresek ez dute kontratua bete. Ez dira lekuz aldatu, eta lanpostuak, gainera, galdu egin dira, hartzekodunen lehiaketan baitaude enpresak. Bide judizialetan dago auzia, eta epaileari lehengoratzea eskatu diogu. Hau da, Bitesok, lehengo lurren jabeak, guri dirua itzuli eta guk lurrak eurei bueltatzea nahi dugu. Aipatutako proiektuarekin zenbateko galera izan duzue? Guztira 20 milioikoak izan dira. Azkoitian lurrengatik sei milioi euro ordaindu genituen, eta orain lau milioira ez da iristen prezioa. Nola iritsi zen egoera honetara? Aldundiak egin ezin zituen gauzak egiteko erabili zuten elkartea. Adibidez, edozein lur erosteko beharrezkoa da tasazioak egitea, baina elkarte publikoak legez ez du behar halakorik. Hernaniko kasuan, bideragarritasun plana egin zuten, eta ikusi da gezurrezko plana zela. Aurreko agintariak ez ziren gai izan hori kudeatzeko. Etxebizitza kopurua igo zuten, handiagoak egin zituzten, eta babes ofizialekoak murriztu. Baina zenbakiek ez dute eman. Bi mila biztanletik gorako herrien kasutan, hutsunea egongo al da? Elkartea sortu genuenean Gipuzkoako udaletxe guztientzat erreferente bihurtu nahi genuela esan genuen. Jakitun gara, ordea, elkartearen baliabideak mugatuak direna. Behar gehien eta tresna gutxien dutenei bideratuko diegu zerbitzua; horregatik jarri dugu muga. Muga gainditzen duten herriak kasuz kasu aztertuko ditugu. Etorkizunean, dinamika txukuna hartzen dugunean, aukerak egongo dira jarduera hedatzeko. Dena den, udalerri eta hiri handiek ez dute horretarako beharrik, baliabideak badituztelako. Egia da herri asko daudela 2.000 eta 15.000 arteko biztanleak dituztenak, eta horiek beharrik badute aztertu eta lagunduko diegu, ditugun baliabideen arabera.


Beste hiru hilketa matxista izan dira azken orduetan: Madrilen, Toledon eta Alacanten

Genero indarkeria datuak daudenetik (2003), soilik 2008ko eta 2015eko abenduan izan ziren hilabete honetan baino hilketa matxista gehiago.

Urruntze agindua zeukan 37 urteko gizon batek bere bikotekide ohiaren 20 urteko alaba hil du bart Puente de Vallecasen (Madril). Ondoren, bere buruaz beste egiten saiatu da, Poliziak jakitera eman dutenez.

Ustezko hiltzailea bere burua zauritzen ari zela jakin dute Larrialdi zerbitzuetako langileek, abisu baten bidez. Gizona artatzera joan eta etxe barruan gaztearen hilotza aurkitu dute.

Gizon batek haurdun zegoen emakume bat hil du Toledon

34 urteko emakume bat hil du bikotekide ohiak Escalonan (Toledo), ama izateko astebete falta zitzaiola. Guardia Zibilak atixlotu egin du 52 urteko gizona.

Indarkeria matxistagatik aurrekariak zituen atxilotuak, baina Mostoleseko (Madril) epaitegi batek babes agindua eta kautelazko neurriak kendu zizkion.

Gizon batek bikotekidea hil du Benidormen

Benidormen (Alacant), 22 urteko gazte bat hartu dute atxilo gaur, adin bereko bikotekidea hil duelakoan.

Fernando Grande-Marlaska Espainiako Barne ministroak prentsaurrekoan esan du, ostegun goizaldean jazotako gertaera ikertzen dabiltzala, eta indarkeria matxista kasu bat izan litekeela, emakumea leihotik "jausi" zenean atxilotua etxean baitzegoen.

Bikotekideak berak deitu zuen 112 telefonora, emakumea "leihotik erori" zela esanez.

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak eta/edo deitu doako telefono hauetara: 900 840 111 (EAEkoa), 016 (Espainiako Estatukoa) edo 3919 (Iparraldekoa, eguneko 24 orduetan erabilgarri, igande eta jaiegunetan 09:00etatik 18:00etara izan ezik). Ez dute fakturan arrastorik uzten, baina bai telefonoan. Beraz, ez ahaztu ezabatzea.


Perfekzio plastifikatua

Poltsetan doazen entsaladen ekoizpen prozesuan hotz katea ez apurtzea garrantzitsua dela azpimarratu dute Floretteko arduradunek. Ekologistek kalte ekologikoez ohartarazi dute.


Esako urtegiko lanak eten dituela aitortu du Ebroko Ur Konfederazioak

Erakundeak jakinarazi du presaren gainezkabideak moldatuko dituela, urtegia handitzeko lanen proiektuan. Duela 22 urte hasi zituzten lanak


Espazio Kuttunak, talde erakusketa

Iker Valle, Oaia Peruarena, Patxi Laskarai, Gonzalo Etxeberria

Euskal kultura xumeki eta isilean sortzen ari diren lau artista plastiko elkartu dira proiektu honetan beraien lana, beraien sorkuntza, kaleratze- ko eta ezagutarazteko asmotan. Gaztetatik arteari eta sorkuntzari dioten maitasunak elkartzen ditu proposamen honetan.

Erakusketa gelan

Ordutegia:

Astelehenetik ostiralera: 18:30-20:00.

Asteartetan itxita.

Larunbata : 10:30-13:30 / 18:00-20:30


Ehunka lagunek bat egin dute Gonzalezen defentsarako diru bilketagaz

Urtebete darama Pablo Gonzalezek Polonian preso, isolamendu egoeran kartzelaratuta. Errusiaren aldeko espioitza egitea leporatzen diote, baina ez dira bere aurkako karguak ezagutzen. Hala, bere defentsarako gastuei aurre egiteko sostengu ekonomikoa lortzeko asmoz, dirua batzeko eta kazetariari elkartasuna adierazteko egunean jendetza elkartu zen atzo Nabarnizen. Gonzalezen auzia gizarteratzea eta hari elkartasuna adieraztea bilatzen zuen ekimena prestatu zuen Nabarnizko guraso taldeak, eta herriko zein inguruetako ehunka bizilagun berataratu ziren.

Mendi ibiladian elkartu ziren goizean, eta elkarretaratzean batu ziren ehunka lagun eguerdian. Elkarretaratzean, Gonzalezek isolamendu egoeran sufritzen duen isiltasuna ikusarazi gura izan zuten, eta, hiru minutuz, elkarretaratze isilean batu ziren bertaratutakoak. Horiek igarota, txalo zaparrada entzun zen Nabarnizen. “Isolamendu egoeran dago Pablo, eta hiru minutu horiek bere errealitatea ikusarazteko balio dute. 24 orduz dago isilik, eta hori ikusarazi gura izan dugu. Hiru minutu ez dira ezer berak bizi duen egoeraren aldean, baina balio du berarekin enpatizatzeko”, adierazi du Oihana Goiriena Gonzalezen emazteak.

ARGAZKIAK

Herritarrak zein inguruko bizilagunak bertaratu ziren Nabarnizera, eta herritar taldeak prestatutako pegatinak, poltsak eta pintxoak erosi zituzten. Onintza Enbeita eta Xabat Galletebeitia bertsolariek ere euren ekarpena egin zuten, eta bertso bidez, Gonzalez aske uzteko aldarria plazaratu zuten.

Atzoko elkartasun ekimenean bildutako dirua #FreePabloGonzalez elkarteari bideratuko diote, talde hori sortu baitzuten kazetariaren senide eta lagunek haren auzia gizarteratzeko eta defentsarako dirua batzeko asmoz. Izan ere, azaldu du “asko” direla kazetariak kartzelan dituen eta “ikusezinak” diren gastuak. “Herritar taldeak zeozer egin gura zuten Pablori laguntzeko eta gastuak ordaintzeko dirua batzeko, eta eurek antolatu dute domekako ekimena. Helburua elkartearen bera da: Pabloren defentsarako dirua lortzea, izan ere, gauza asko ordaindu behar dira, kanpotik ikusita ikusezinak direnak. Ez dira bakarrik abokatuaren fakturak ordaindu behar, kartzelan bizitzeko ere dirua behar du”, adierazi du Goirienak.

“Oso eskertuta” agertu zen jasotako babesagaz: “Gaur eskerrak emateko eguna da, eskerrak ideia hai izan zuen ama taldeari, nabarnizko herriari, antolaketan aritu zareten guztiei… Eta eskerrak etorri zareten guztiori, Paveleri babesa adieraztearren”.

Goirienak dioenez, elkartasun ekimenek “babesa” ematen diote kazetariari, “babestuta dagoela” sentiarazten diotelako. “Emozio handiko eguna da, jakin genuen jende asko etorriko zela, baina plazan horrenbeste jendez beteta ikustea oso hunkigarria da. Eskerrik asko Pablok defentsa ona eta epaiketa justua merezi duela pentsatzen duzuen guztiori etortzearren”, adierazi zuen Goirienak atzoko agerraldian. Izan ere, “susmoak susmo eta akusazioak akusazio”, kazetariak “defentsa on bat izateko eskubidea” duela eta “epaiketa justu bat” merezi duela sentitu zuen haren familiak.

Abokatuaren bisita. Atxilotu eta espetxeratu zutenetik urtebete igaro ostean, Gonzalezek Gonzalo Boye abokatuaren bisita jaso zuen barikuan. Abokatuak prestatutako bilera izan zen, Gonzalezi laguntzen dioten Poloniako defentsa abokatuekin batera egindakoa. Orain arte, Poloniako abokatuekin bakarrik batu ahal izan da kazetaria, baina bilera hori egin ahal izateak Poloniako agintariek Boye abokatu gisa aitortzea dakar. Abokatuak adierazi du “defentsa lerro bakar batean” aurrera egiteko aukera eskaintzen duela horrek.

ARGAZKIAK

Hala, ere Boyek berretsi du jarduera judizialerako sarbidea “oso mugatuta” dagoela, eta “horrek babesgabe” uzten duela kazetaria. “Prozesu luzea eta zaila” izango dela aurreikusi du. Gainera, azaldu du Gonzalez “oso arduratuta” dagoela bere iturriengatik, bere gailuekiko sarbideak horiek agerian utz ditzakeelako.

Boyek, gainera, babes adierazpenak helarazi dizkio presoari, eta kazetariak “esker onez eta hunkituta” jaso dituela kontatu du.


Bilbon indarrean sartu da orduko 30 kilometroko muga

Munduan 300.000 biztanletik gorako lehen hiria da orduko 30 kilometroko abiadura muga ezartzen.

Gaurtik aurrera, Bilbon ibilgailuek ezingo dute orduko 30 kilometro baino azkarrago joan. Bilboko errepideen %87tan indarrean zegoen neurria –gainerako eremuetan, orduko 50 kilometrokoa zen–, baina hiri osora zabaltzea erabaki dute orain. Horrela, abiadura muga hori ezartzen duen 300.000 biztanletik gorako lehen hiria da munduan.

Erabakia hartzeko arrazoiak hainbat dira, Jesus Gil Bilboko Udaleko Mugikortasun eta Jasangarritasun zinegotziak azaldu duenez: «Istripu gutxiago nahi ditugu, eta noski, hildako bat bera ere ez. Berotegi gasen ondorioz sortutako kutsadura gutxiago nahi dugu, baita zarata gutxiago ere. Heriotza bakar bat eragozten badugu, neurriak merezi izango du».

Gilek Bizkaiko Hitza-ri adierazi dionez, mundu osoan 300.000 biztanle baino gehiago dituen lehen hiria izango dira abiadura muga hori ezartzen. Zinegotziaren arabera, orain arte «onura itzelak» izan ditu hirian orduko 30 kilometroko muga ezarri izanak: «Ibilgailuek eragindako zarata edo kutsadura akustikoa apaldu egin da, kutsadura eragiten duten partikulen isurketa ere txikitu da, istripuak gutxitu dira, eta bizikletaren erabilerak gora egin du».

Donostian, neurria zabaltzea aztertzen

Donostiako alkate Eneko Goiak ziurtatu duenez, lanean ari dira hiri horretan ere orduko 30 kilometroko muga kale gehiagotara zabaltzeko. «Ez dugu egun batetik bestera egin, pixkanaka baizik, orduko 30 kilometrora joateko eremua handituz, eta kale gehiago gehituz». Hori «zehatz» egin behar dela nabarmendu du, eta, agian, leku batzuetan orduko 50 kilometroko muga mantendu daitekeela. «Egia da zenbait gremiorengan edo sektorerengan eragin negatiboa izan dezakeela erabaki orokor batek, zenbait zerbitzutan denbora galtzen baita».


Erriberrik 3 eta 1 irabazi zion Lagun Arteari

Lehen Maila Autonomikoa. 1 multzoa. Atzeratutako partida: Erriberri 3 – Lagun Artea 1

Asteburu honetan ez zegoen Maila Autonomikoko jardunaldirik, eta atzeratutako zenbait partida jokatzeko aprobetxatu zuten taldeek. Horrela, Lagun Arteak Erriberriren kontra jokatu zuen Erriberrin. Etxekoek lehen zati oso ona egin zuten, gol aukera ederrak sortu zituzten eta bitan gainditu zuten Lagun Arteako Arrukik defendatutako atea. 25. minutuan Unai Zubiriak sartutako golarekin 2 eta 1 gerturatu ziren lakuntzarrak, baina berehala Erriberrikoen 3. gola iritsi zen eta markagailua ez zen gehiago aldatu.

Avance Ezkabarte da 1. Maila Autonomikoko liderra (41 puntu) eta taldeak 3. mailara lortzea lortu du, 2. multzoko Azkoyen taldearekin Batera. Lagun Arteak 8. postuan jarraitzen du (13 puntu), partida bat gutxiagorekin. Hain zuzen ere asteburuan liderraren kontra ariko da Lagun Artea, Arren.


Haurrentzako tailerrak auzoetan

Herriko txikientzako tailerrak antolatu dira auzoetan. Izena emateko epea zabalik dago. Non eman daiteke izena: auzo elkarteetan.


Tomas Lizarralde: 'Ikastolara bidean topatzen nituen adarrak mozten hasi nintzen'

Bere kasa tenazak, desbrozadora eta bestelako materiala erosita, bere kabuz aritzen da Tomas Lizarralde emaztearekin batera herriguneko adarrak eta sasia mozten.

Tomas Lizarralde oriotarra herrigunean aritzen da bideak garbitzen. Zuhaitzetako adarrak eta bide bazterreko sasiak mozten ditu eta inork eskatu gabe, erabat modu boluntarioan egiten du lan bere emaztearekin. "Faktoria"ra bisita egin digu bere tresneria hartuta.


Carlos Menem hil da, 90eko hamarkadan Argentinako presidente izandakoa

Alberto Fernandez Argentinako presidenteak hiru dolu egun ezarri ditu, igandetik hasita. Menemen hil kapera Senatuan jarri dute.

Carlos Menem Argentinako presidente izandakoa (1989-1999) atzo hil zen, 90 urte zituela, Buenos Airesen, bihotzeko gutxiegitasun batengatik, haren abokatuak (Luis Daer) jakinarazi duenez.

Alberto Fernandez egungo presidenteak hiru dolu egun ezarri ditu haren omenez. "Atsekabe handiz jakin nuen Carlos Saul Menemen heriotzaren berri. Demokrazian aukeratu zuten beti, La Rioja probintziako gobernadore, nazioko presidente eta senataria izan zen", esan du Fernandezek Twitter sarean duen kontuan.

Argentinan presidente karguan denbora gehien eman duen politikariaren azken agurra Senatuan emango diote. Ondoren, Buenos Airesko probintziako hilerri islamiar batean hobiratuko dute, seme nagusiaren ondoan.

Menemek estilo pertsonala zuen, eta ekonomia kudeatzeko ikuspuntu liberala. Horrez gain, ustelkeria kasuek zipriztindu zuten.

Estatuburu izan zen garaian, ekonomian aldaketa sakonak egin zituen eta enpresa publikoak pribatizatu zituen. Azken urteotan, ustelkeria akusazioak tarteko, akusatuen aulkian eseri da, aldi berean, 2005etik senatari izan arren.


Herriko jantokian ez dute intoxikazio kasuen berririk jaso

Atzo, Ausolan enpresak hornitzen dituen Gipuzkoako hainbat ikastetxetako jantokietan elikagai bidezko intoxikazioak izan ziren. Plaentxi eskolako jantokia ere enpresa horrek hornitzen du. Hala ere, hemengo eskolan ez dute intoxikazio kasuen berririk jaso.

Atzo eguerdian, Ausolan enpresa arrasatearrak sukaldaritza zerbitzuak eskaintzen dituen hainbat hezkuntza zentrotako jantokietan elikagai bidezko intoxikazioak detektatu ziren atzoko menuko plateretako batek eraginda, ustez, hegaluzeak. Sintomatologia arina zuten intoxikazioak izan ziren.

Bigarren tandakoek ez

Egoeraren berri izan bezain laster, enpresak jantokiei abisatu zien, platera menutik ken zezaten, baita Soraluzekoari ere, eta, horrelaxe egin zuten, Jabi Aldai jantokiko zuzendariak esplikatu duenez: “Guk bi tandatan bazkaltzen dugu; lehen tandakoek jan zuten baina bigarrenekoek ez, abisua pasa bezain laster kendu egin genuelako menutik”.

Aldaik esandakoaren arabera, umeetakoren batek esan zuen tripako minak zituela eta besteren batek pikorra zeukala mingainean, baina gaineratu du ez dutela intoxikazio larrien berririk: “Guk dakigunez ez, eskolara, behintzat, ez du inork abisatu”.

Osasun Publikoko Sailak zabalik du ikerketa, bildutako laginen analisien emaitzen zain, elikagaien intoxikazioaren kausa zehazteko.


Berlingo rave kultura: gerra osteko iraultza sozialetik Berghaingo esklusibitatera

Techno musikaren sorreraz, acid houseaz eta raveek izan duten bilakaera izan ditu hizpide Lorea Argaratek.

Berling techno eta rave kultura izan du hizpide Lorea Argaratek "B Aldea"n, Berlinetik bertatik.

Techno musikaren bilakaeraren laburpena egin du kolaboratzaileak, 80ko hamarkadan hasi eta gaur egunera arte. Sarri drogekin eta gaueko giroarekin lotu zan den generoa den arren, testuinguru sozio-ekonomiko zehatz batean sortutako fenomenoa dela azaldu digu Loreak.

Historia lezioarekin jarraituta, rave jaien sorreraz aritu zaigu. Acid house delakoak Erresuma Batuan izandako arrakasta eta gerra osteko Berlinera iritsi zenekoa kontatu digu.

Berlingo areto eta rave ezagunenak ere aipatu ditu: Watergate, Bar 25, Berghain… Horietako askotan zaila da sartzea, janzkera eta jarrera konkretu bat eskatzen dute, rave klasiko baten izaera purua mantentzeko asmoz.

Bukatzeko, 'ravero' edo rave zalearen profila izan du hizpide "B Aldea"ko kolaboratzaileak. Honen ustez, rave kulturaren oinarrian zeuden aldarriek indarra galdu dute, eta techno musikaz gozatzen jarraitu dezakegun arren, jarraitzaileen profila erabat aldatu dela azaldu digu.


Bi Alimenta Navarra sari Arakilera

Lacturalek eta Harivenasak lortu dituzte Alimenta Navarra sariak.

Seigarren urtez Navarra Capital argitalpenak Foru Erkidegoko nekazaritzako elikagaien industriako Alimenta Navarra sariak banatu zituen. Tuteran atzo egindako ekitaldian Arakilgo bi enpresek lortu zituzten sariak. Harivenasak iraunkortasunari saria jaso zuen. Enpresak olo deribatuak eta beste zereal batzuk ekoitzi eta merkaturatzen ditu, eta Etxarrenen lantegia egiten ari da. Enpresako gerente Alberto Loizatek azpimarratu zuenez, “Alearekin, gure markarekin, zerealak ekoizten ditugu izen abizenekin, mundu jasangarriago eta osasungarriago bat sortzeko”. Jakinarazi zuenez, “lehengaia bertako nekazariena da, Etxarrengo lantegiaren inguruan 100 kilometroko erradioan daudenak”. Argitu zuenez, Etxarrengo ekoizpen zentro berria 2022ko lehen hiruhilekoan martxan jarriko dute. Hura egiteko 45 milioi euro inbertitu dituzte. Horrek ekoizpena nabarmen haztea ahalbidetuko die, egungo 70.000 tonatik 120.000ra pasako baita (+%71,4). Aurrerago 150.000 tonara iristeko lehen pausoa izanen da (+%114,2).

Alberto Loizate sariarekin.

Lacturaleko lehendakariak, Juanma Garrok, Enpresa Ibilbidearen eta Garapen Pertsonalaren saria jaso zuen. Garro aitortzarekin pozik agertu zen, eta bere gurasoei eskaini zien; “beti egin izan dut esan zidatena”. Lanbidez lankide dituenen eta gertukoen babesa eskertu zuen. Garrok, sektorearen izenean, sarien galan izan ziren agintariak eta enpresa-ordezkariak interpelatu zituen: “gogor lan egin dezazuen eskatzen dizuet, nekazariek eta abeltzainek bizitza duina izan dezagun”. Ildo horretan, abeltzaintzako negozioei erreferentzia egiteko erabiltzen dituzten kontzeptuak aldatzea hasiera puntu on bat dela azpimarratu zuen: "Mesedez, utzi gure abeltegiei ustiategi deitzeari".


Ikus ezazu udazkeneko kultur egitarauak zer dakarren

Egitarau zabala aurkeztu du Zarauzko Udaleko Kultura departamentuak udazkenerako. Programazioa paperean argitaratu du ohiko udal eraikinetan eskuratu daiteke, baina Zarauzko Hitza hementxe aurreratu nahi dizu datozen aste eta hilabeteetan izango diren kontzertu, antzerki, dantza, erakusketa eta literatur jarduerak.

UDAZKENEKO KULTUR EGITARAUA

Irailak 16, ostirala

20:00. HerrimaMITUZ bertso saioa, Andoni Egaña, Iñigo Mantzizidor Mantxi eta Xabier Alberdirekin,

Modelo aretoan. Sarrera: 6 euro.

Irailak 23, ostirala

18:30. II. Zarautz Trik jaialdia eta Neomak taldearen kontzertua, Lizardi kirol aretoan. Sarrera: 10 euro.

Irailak 30, ostirala

20:00. Niko Etxart eta Dom&Kiki, Modelo aretoan. Sarrera: 6 euro.

Urriak 7, ostirala

20:00. Francisco Eskudero Akordeoirako Nazioarteko Konposizio Lehiaketaren XV. edizioa, Modelon. Ekitaldi musikala eta sari banaketa egingo dute.

Urriak 9, igandea

16:45. Antzerkia familian: Tempus, El que ma queda de teatreren eskutik, Modelo aretoan. Sarrera: 4 euro.

Urriak 14, ostirala

20:00. Tormenta en el jardin eta Low Rider taldeen kontzertua, Modelo aretoan. Sarrera: 6 euro.

Urriak 21, ostirala

20:00. Ikus-entzunezkoa: Belarri bero, bai esan? Zehar kablearen eskutik, Modelo aretoan. Sarrera: 6 euro.

Urriak 30, igandea

16:45. Antzerkia familian: Zuhaitzak landatzen zituen gizona, Gorakada Teatroaren eskutik, Modelo aretoan. Sarrera: 4 euro.

Azaroak 4, ostirala

20:00. Sexberdinak antzezlana, Tanttaka teatroaren eskutik, Modelo aretoan. Sarrera: 8 euro.

Azaroak 18, ostirala

20:00. Dead dantza ikuskizuna, Lasala konpainiaren eskutik, Modelo aretoan. Sarrera: 6 euro.

Azaroak 27, igandea

16:45. Antzerkia familian: Titirijai-Tolosako Nazioarteko Txotxongilo Jaialdia, Modelo aretoan. Sarrera: 4 euro.

Abenduak 2, ostirala

20:00. Hondamendia antzezlana, Axut! eta Artedramaren eskutik, Modelon. Sarrera: 10 euro.

Abenduak 9, ostirala

20:00. Tabuen kutxatik oholtzara bertso saio solidarioa, Iñurri minbiziaren aurkako elkartearen eskutik, Modelo aretoan. Sarrera: 8 euro.

Abenduak 16, ostirala

20:00. Aztarnak dantza ikuskizuna, Baobab taldearen eskutik, Modelon. Sarrera: 6 euro.

Abenduak 18, igandea

16:45. Antzerkia familian: Katagorriaren fabula, La Baldufaren eskutik, Modelo aretoan. Sarrera: 4 euro.

*Emanaldietarako sarrerak salgai daude Modeloko txarteldegian eta Kutxabankeko online plataforman.

ERAKUSKETAK

SANZ ENEA KULTUR ETXEAN

Irailaren 29tik azaroaren 20ra

- Itxaropena Argitaldaria. 90. urteurrena.

Azaroaren 24tik urtarrilaren 29ra

- Nazioarteko Argazki Mostra.

TORRE LUZEAN

Irailaren 22tik azaroaren 6ra

- Pablo Casaresen pintura.

Azaroaren 10etik abenduaren 11ra

- Eguzkiñe Egañaren zeramika.

Abenduaren 15etik urtarrilaren 15era

- Unai Alberdiren argazkiak.

LITERATUR SOLASALDIAK

SANZ ENEA KULTUR ETXEAN

Euskaraz, Gorka Arreseren gidaritzapean.

- Irailak 29, 18:30ean, Gezurra berdaderoa (Bertol Arrieta).

- Urriak 27, 18:30ean, Jende normala (Sally Rooney).

- Azaroak 24, 18:30ean, Zeruak eta infernuak (Txiliku).

Gaztelaniaz, Amaia Garciaren gidaritzapean.

- Irailak 15 eta 22, 18:30ean, Memoria de unos ojos pintados (Lluis Llach).

- Urriak 13 eta 20, 18:30ean, Kioto (Jasunari Kawabata).

- Azaroak 10 eta 17, 18:30ean, Azucar quemado (Avni Doshi).

Ingelesez, Olwen Mearsen gidaritzapean.

- Urriak 25, azaroak 8 eta azaroak 22, 18:30ean, Persuasion (Jane Austen).

IRAKURKETA TXOKOA

SANZ ENEA KULTUR ETXEAN

Gurasoak ere ipuin kontalari, Miriam Mendozarekin.

- Irailak 14, urriak 19 eta azaroak 16, 17:30ean.

Ipuin kontaketa.

- Urriak 24, 17:30ean, Naian ipuina kontatuko du Nerea Loiolak.


Joan zaitez pikotara, aizu!

Gaur egun pikutara bidaltzen zaituztenean, ez dago aparteko ondoriorik. Erdi Aroan eta Aro Modernoan, baina, gauzak oso bestelakoak ziren. Jendearen aurrean justizia emateko erabiltzen ziren egitura horiek, batzuetan ere jurisdikzio ikur baziren ere. Araban gutxienez hamalau kontserbatzen dira.

Baliteke zuri ere gertatu izana. Asteburu eder batean, landa eremuan galduta, herri txiki horietako batera iristea eta, patxaranaren tenpluetatik pasa behar izan gabe, mistiko jartzea. Etxe eta eraikinen edertasuna, lorez apaindutako balkoiak, ur fresko eta gardena ematen duten iturriak… Erraza da gure bazterrak maitatzea, bai, berdin mendi artean lanbroak ezkutatzen dizkigunean zein zerealaren lautada betean Eguzkiak berotzen dituenean.

Ibilbide horretan, bidegurutze batera heldu eta gurutze bat ikustean ere antzeko zirrara sentitu daiteke, berdin kristau izan ala ez –ea, jakina da piramideekin liluratzeko ez dela zertan Amon-Ran sinistu behar–. Modu berean, halako gurutzeek sentsazio bitxia eman dezakete. Galdutako mundu baten aztarna dirudite. Galiziar cruceiro-en oroimena dakarte. Aurretiko santutegi eta toki paganoak kristautzeko egiturak. Kixmi agertu aurreko magia zeltaren oroimena.

Ez ba. Hiltzeko eta torturatzeko egiturak ziren.

Akabo mistizismoa.

"Sarritan, gure lurraldean zehar paseatzen ari garenean, elementu arkitektoniko berezi horiek ikusten ditugu, baina jende gehienak ez daki zer diren", azaldu du Iñaki Bazan historialariak. Gasteizko Letren fakultateko dekanoa da Bazan, eta, besteak beste, Clio & Crimen Durangoko Krimenaren Historiako Zentroko aldizkaria zuzentzen du. Hortaz, ondo ezagutzen du Erdi Aroko eta Aro Modernoan ematen zen justizia.

Pikotak dira elementu horiek. Zenbaitetan urka, urkabe edo urkamendi gisa ezagutzen dira ere, baina izendapen horiek zigortzeko beste tokiei ere egiten diete erreferentzia.

Gehienetan forma zilindrikoa duten harrizko zutabeak dira. Ez dira oso ugariak; ez gaur egun bederen. Baina Araba da Euskal Herrian pikota gehien kontserbatzen dituen herrialdea, Jose Zufiaurre etnografoak Urkamendiak Euskal Herrian izeneko artikuluan egin zuen katalogoari kasu eginez gero: orotara, hamahiru pikota ditugu. Gipuzkoan eta Nafarroan Zufiaurrek bosna aurkitu zituen, eta bat Lapurdin.

Arabako katalogoan gehitu daiteke duela bi urte Lapuebla de Labarcan zaharberritu zuten elementu bat, baina zaila da jakitea pikota edo biribilkia izan ote zen. Izan ere, zenbait kasutan, zutabe horiek zigortzeko ez, baizik eta herri baten jurisdikzioa adierazteko elementuak ziren; modu berean, entitatearen mugarri gisa ere erabiltzen ziren. Batzuetan, noski, bi funtzioak eman zitezkeen zutabe beraren inguruan, edo funtzioa aldatu zen garaiaren arabera.

Bazanen esanetan, berez pikota bat "urkamendi baten adierazpen minimoa" litzateke. "Baina, ikusgai eta egonkorra zenean, bazen ere leku zehatz batean ematen zuten justiziaren adierazpenik agerikoena".

Kentzeko agindua

Erdi Aroan hasi eta Aro Modernoraino mantendu ziren pikotak. Baina 1811n Cadizko Gorteek basailutzaren adierazpen guztiak herrietatik kentzeko agindu zutenean, halako monumentu asko eraitsi ziren, baita gurean ere. Halere, leku guztietan ez zioten jaramonik egin aginduari, eta —ekonomia zirkularraren adierazpen bitxi horietako batean— aurretik zigortzeko erabiltzen ziren egiturak kristautu egin zituzten, goiko aldean gurutze bat jarrita. Horri esker iritsi dira gaurdaino monumentu horietako asko.

"Gorputz zigorrak gutxiago erabiltzen ziren heinean, pikotak desagertzen joan ziren". IÑAKI BAZAN, HISTORIALARIA

"Kondenatu bat jendearen aurrean erakusteko erabiltzen ziren, behin mingaina moztu, zigorradak eman edo burdin goriarekin markatu zutela", azaldu du historialariak. "Orduan jendeak ikusi ahal zuen zer gertatu ahal zitzaien eurei ere kondenatuaren delitu berdinak eginez gero. Hau da, beldurra eragiteko erabiltzen ziren".

Beste aldaera bat zen erruduna lortzea pikotari, gorpu zigorrik eman gabe, baina bai ordu batzuez gainerako herritarren begiradapean jartzeko, eskarmentu modura. Kasu hauetan, bereziki pisuekin iruzurren bat egin zuten merkatariei ere ezartzen zieten gaztigua. Zenbaitetan, eztia ere jartzen zieten gainean, erleek eta bestelako intsektuek zirika zezaten.

Zeregin horietarako, goiko aldean, askotan lau beso horizontal edo harburu izan ohi dituzte zutabeek; kondenatuak edo beren gorpuzkiak eskegitzeko erabiltzen ziren horiek. "Bertan erruduna kateatzen zuten, adibidez, zigorradak emateko. Beste zerbait egin behar baldin bazuten, hala nola anputatu edo exekutatu, orduan egitura konplexuagoak beharrezkoak ziren, eta urkamendiak erabiltzen zituzten", argitu du Bazanek.

Jauntxoengandik, erregetzara

Erdi Aroan, herri asko jauntxo baten jurisdikzioaren pean zeuden, eta justizia ematen zuen familiaren armarria ikus daiteke batzuetan. Denborarekin, baina, jurisdikzioa eskuz aldatu zen, erregearen edota udalerrien eskura pasatzeko. Aramaioren kasua izan zen: Juan Alonso Butroe Muxika jauntxoaren krudelkeriaz ahituta, Arabako ermandadera sartzeko eskaera egin zuten aramaioarrek.

"Pixkanaka, gorputz zigorrak gero eta gutxiago erabiltzen ziren heinean, pikotak desagertzen joan ziren. Modu berean, exekuzioak gero eta gehiago sekretupean egiten ziren: XIX. mendetik aurrera kartzeletan baino ez zuten egiten", dio Bazanek. "Ordurako, pikotek jada ez zuten zentzurik, eta espetxe barruan urka, gillotina eta garrote bitartez egiten zituzten exekuzioak".

Adituaren esanetan, Aro Modernora iristean, gizartearentzat baliogarriagoak izan daitezkeen zigor motetara jo zuen justiziak. "Adibidez, norbait hil beharrean, bere indarra aprobetxatzen zuten galeretara eramateko, edo Almadengo meatzetan merkurioa ateratzera. Bertako biziraupen aukerak oso txikiak zirenez, praktikan hori ere bazen heriotza zigor bat, baina modu diferituan".

1 DULANTZI

Hasiera batean biribilkia izan zen, baina gero agian pikota izaera hartu zuela uste du Jose Zufiaurrek. Orain gurutze bat du gainean. Lehen herriko kanpoko aldean egon zen, baina 1983an udaletxearen parera eraman zuten.

2 BURGU

Hau ere biribilkia izan omen zen, baina ondoren kristautu egin zuten, gurutze bat gainean jarrita. 1986an zaharberritu zuten, istripu baten erruz zorura erori baitzen.

3 FORONDA

San Martin elizaren alboan kokatuta dago. Harmaila biribila du, baina gehiena lurpean dago. Goiko aldean dauden hutsuneak agian girgiluak jartzeko erabili zituzten iraganean.

4 MENDOZA

XVI. mendekoa da. Lurraldean dagoen bitxienetakoa da, presoak lotzeko erabiltzen ziren uztaiak kontserbatzen direlako. Goiko aldean, lau harburu agertzen dira, eta, horiekin batera, Hurtado de Mendozatarren armarria.

5 GESALTZA AÑANA

Herriaren goiko aldean kokatuta dago. Fustea ez da oso ohikoa: lau danborrez osatuta dago: lehena oktogonala da, eta oso higatuta dago. Gainerako hirurak angeluzuzenak dira.

6 VILLANAÑE

Haran osoko justizia XIV. mendeko pikota horretan ematen zuten. Kontserbatu ez ezik, kontzejuaren armarrian azaltzen da pikota, protagonismo osoarekin.

7 LALASTRA

Herritik 500 bat metrotara dago, mendixka baten gainean. Berez biribilkia zen, baina hau ere gerora gurutze bilakatu zuten. Zufiaurrek dio pikota gisa ere erabilia izan zela. Noizbait apurtu zen, hiru zatitan, baina orain berriro bere tokian dago.

8 TUYO

Errepidearen alboan kokatuta dago, elizatik gertu. Noizbait biribilki gisa aipatu bada ere, bi uztai ditu, eta horrek iradokitzen du pikota gisa erabilia izan zela ere. Idazkun bat du, eta, besteak beste, 177 zenbakia agertzen da, seguruenera XVIII. mendeari erreferentzia eginez.

9 BERANTEVILLA

Herriaren kanpoaldean dago, Trebiñura doan errepidetik gertu. Ezagutzen da biribilki gisa erabili izan zela, baina, Esteban Martinez adituaren arabera, ez dago argi pikota gisa ere erabili ote zen.

10 BURADON GATZAGA

Herrian ez baizik eta mendian dago, Justizia edo Pikota Garaia izenekin ezagutzen den kokalekuan. Baina biribilki gisa erabili izan zela uste da, Briñas udalerriarekiko mugan dagoelako. Zazpi danbor desberdinez egina dago.

11 ELTZIEGO

Pinota gisa ezagutzen dute herrian, eta Marques de Riscal hiribidearen amaieran kokatuta dago. Zulo bat du goiko aldean, seguruenera bertan girgiluak lotzeko.

12 ELVILLAR

Bi kaleen arteko gurutzean dago. Litekeena da noizbait gurutze bat egon izana, goiko aldetik burdin zati bat ateratzen zaiolako. Danborren artean bi zirrindola daude, eta gertu, hutsune batzuk; Zufiaurrek uste du agian belarrien puntak mozteko erabili zirela, zigor hori erabiltzen baitzen batzuetan.

13 LANTZIEGO

Urka izeneko tokian kokatuta dago, herriko sarbidean. Mi metro inguru dituen danbor bakarrekoa da. Goiko aldean, lau harburu ditu; horietatik bik zulo bana dute, seguru aski, girgiluak sartzeko.

14 LAPUEBLA DE LABARCA

Zufiaurrek ez du jaso bere katalogoan, 2020. urteraino ez baitzen ezagutzen. Herrikoek sakabanatuta zeuden bi harri berreskuratu zituzten, garai bateko biribilkia zela konturatu zirenean.


Hitzaldia antolatu du Elkarrekin Podemosek ostiralean

Udal-kudeaketa pandemia garaian hitzaldia antolatu du Elkarrekin Podemosek ostiralean, hilak 11. Xabi Sanchez Elkarrekin Podemoseko Errenteria-Oreretako zinegotziak zuzendutako saioan, Pedro del Cura Rivas-Vaciamadrideko alkatea, Lluis Mijoler Prat de Llobregateko alkatea, Maite Gartzia Errenteria-Oreretako alkateordea eta Irungo udaleko Miren Echeveste izango dira hizlariak. Udal-kudeaketaren inguruko hitzaldia ostiralean izango da Reina Aretoan, arratsaldeko 18:30ean.


Iraganeko soinuak nolakoak ziren?

Denboran zenbat eta atzerago egin, orduan eta zailagoa da garai bateko musika nola jotzen zuten eta zein soinu zuen jakitea, baina guk ahalegina egin dugu Baipasan

Soinua da irratiko lana: ahotsa, musika, zarata noizean behin… Eta soinuari lotutako beste hamaika lagunen berri ere jaso ohi dugu, etengabe, egunero… beraiei esker ere bagarelako gu: musikariak, kantariak, soinu artistak... Eta gaurkoan soinu arkeologo batek piztu digu jakinmina. Parisen, Notre Dameko katedralaren eraberritze lanetan, ba omen dabil soinu arkeologo bat ere lanean. Egia esan, ez da titulu ofiziala soinu arkeologoarena. Mylène Pardoën izeneko soinu ikerlariak bere buruari jarri dion titulua da. Garai bateko soinuak izan zitezkeenak erreproduzitzen ditu berak. XIII.mendean Notre Dame eraiki zutenetik 2019.urteko sutera arte, katedral barruko eta kanpoko soinuak birsortu. Gero, katedraleko berritze lanetan erabiltzen dituzten materialek soinu horiek erreproduzitzean nola jokatzen duten aztertu, zer eta garai bateko Notre Dameko akustika berezia berreskuratzeko asmoz. Karlos Sanchez Ekiza musikaren historian adituak, Jose Rios Bilboko Arkeologi Museoko teknikariak, Aitor Gurtubay arkitektoak eta Mikel Ansola organo joleak antzinako soinuei buruz eta espazio diferenteetako akustikari buruz hitz egin digute. Sakatu play eta entzun kontatu diguten guztia!


Imanol Erviti eta beste zazpi ziklista Movistarren

Txirrindulari nafarra mugiezina da Movistar taldean. Enric Mas eta Miguel Angel "Superman" Lopez taldeburuak izango dira.

Movistar izenpean 11. partizipazioa izango da Frantziako Tourrean eta azken urteetan beti dagoen gizon bat Imanol Erviti nafarra da. Ziklista langilea, profesionala eta beti maila ematen duena da.

Aurten Enric Mas eta Miguel Angel "Superman" Lopez taldeburuak lagundu beharko ditu podiumetik hurbil egotera.

Taldeak honako zortzia aurkeztuko du: Alejandro Valverde, Carlos Verona, Enric Mas, Imanol Erviti, Iván Garcia Cortina, Jorge Arcas, Marc Soler eta Miguel Angel Lopez.

Movistarrek zazpi garaipen ditu Tourreko sailkapenean nagusian, 34 etapa garaipen eta 7 taldekako sailkapenean.


Iritsi dira Olentzero eta Mari Domingi herriko plazara

Ibargoiatik heldu dira Olentzero eta Mari Domingi. Etxeko txikienek ilusioz hartu dituzte Gabonetako bi pertsonaia ospetsuenak.

Ipuin kontalariaren saioa izan dute lehenengo txikitxoek, eta ondoren Olentzeroren eta Mari Domingiren etorrera izan dute. Ibargoiatik heldu dira bi pertsonaiak herriko plazara, LH 6. mailakoen lagutzarekin.

Ilusioz hartu dituzte txikitxoenek.


Proposamen zehatzik ez dute jaso gaurko bileran garbitzaileek

Udal azpikontratatutako garbitzaileek bilera eduki dute ISS enpresako ordezkariarekin PRECOn, greba mugagabea hasi berri dutenean. Enpresarekin ekainaren 29an elkartu ziren lehen aldiz eta proposamenik ekarri ez zutenez, baldintzak hobetzeko borrokan jarraitu dute.

Esku hutsik agertu direla enpresako ordezkariak salatu du ELAk. “Proposamen konkretuak eskatu dizkiegu langileek, eta beraiek proposamen lausoak eskaini dituzte”. Hortaz, grebarekin aurrera jarraituko dutela jakinarazi dute.

Datorren hilaren 13an dute hurrengo bilera eta ISSk proposamen zehatza ekarriko duela adierazi dietela dio sindikatuak. Aurreratu dute ez dutela adar jotzerik onartuko: “Gatazka gehiegi luzatzen ari da, eta akordio borondatea egongo balitz, modu azkarrean lor zitekeen”.


Aurten ez da San Fausto jairik ospatuko Basaurin

Udalak eta Herriko Taldeakek inolako ekitaldirik ez egitea adostu dute. Gainera, arduraz jokatzeko deia egin dute.

Basauriko Udalak eta Herriko Taldeak osatzen duten 16 kuadrillek aurten San Fausto jairik ez ospatzea adostu dute. Ohar bateratu batean azaldu dutenez, koronabirusaren eboluzioa tarteko erabaki dute inolako ekitaldirik ez antolatzea.

Hasiera batean formatu txikiko zerbait egitea pentsatu bazuten ere, "osasun egoera tarteko eta 'ez jaiak' izan dituzten beste udalerri batzuetan pandemiak izan duen eboluzioa ikusita", uste dute zuhurragoa dela ezer ere ez antolatzea.

Asier Iragorri Basauriko alkateak eskerrak eman dizkio Herriko Taldeaki basauriarrekiko "agertutako jarrera arduratsu eta solidarioagatik" eta zuhurtziaz jokatzeko deia egin du. Ildo horretan, jaiekin zerikusia duen ekintza oro ekiditea eskatu du, hala nola, "kuadrillen arropak janztea edota bazkari jendetsuak egitea".

Herriko Taldeaketik adierazi dutenez, "Kuadrilla bateko kide izatea, jaiez gozatzea baino zerbait gehiago ere bada: Basaurirekin konprometituta egotea eskatzen du, eta aurten, konpromiso horrek esan nahi du arduraz jokatu behar dugula, norberaren eta gainerakoen osasuna arriskuan ez jartzeko".


Datorren astean, Santa Zezilia eguneko kalejira

Azaroaren 22an Santa Zezilia eguna da, musikarien eguna. Horren bueltan, ospakizuna egiten dute Soraluzeko Musika Eskolan, egunean bertan jai hartuz eta hurrengo egunean, Santa Zeziliaren omenezko kalejira eginez. 18:30an abiatuko da, Santa Ana kaletik eta erdigunean jardungo dute musikarien zaindariaren omenez kantuan 100 bat lagunek. Egunotan, buru-belarri ari dira entsegutan.


Dantzetatik desagertzear

Azken hamarkadetan, gizonen kopurua jaitsi egin da dantza taldeetan, eta, azken urteetan, nabarmen azkartu da joera hori. Adituen ustez, genero estereotipoek zerikusia dute horretan, dantza emakumezkoen kontutzat jotzen baita. Gazteei eta nerabeei eragiten die horrek, batez ere.


Orion egiten ari diren "aldaketak gauzatzen jarraitzeko" taldea osatu du EH Bilduk

22 herritarrek osatzen dute EH Bildu Orioren hautagaitza eta taldea "anitza, multidiziplinarra, prestatua, herriarekin inplikatua, herrigintzan aritutakoa eta lanerako gogo biziz dagoena" dela nabarmendu dute.

Orioko EH Bilduk maiatzaren 28ko udal hauteskundeetara aurkeztuko duen hautagaien zerrenda aurkeztu du. "Talde berritua" osatu dutela adierazi dute: "Anitza, multidiziplinarra, prestatua, herriarekin inplikatua, herrigintzan aritutakoa eta lanerako gogo biziz dagoena". Hala, koalizioak azken agintaldian udala kudeatzen hartu duen esperientziari "indar fresko berriak" batu zaizkiola nabarmendu dute. Lau urte hauetan Orion egiten ari diren "aldaketa gauzatzen jarraitzeko osagarri" guztiak dituela uste du Anuska Esnal alkategaiak. Izan ere, Orioko EH Bilduren esanetan datorren agintaldia "oso garrantzitsua" izango da, "herriak azken lau urteetan egin den lanari jarraipena eman edota lehengo moduetara itzuli dadin erabaki beharko duelako. Orioren etorkizuna definituko duten proiektuak gauzatuko dira hurrengo legealdian, eta erronka horietan pentsatuta indarberritu dute taldea", azpimarratu dute.

22 herritarrek osatzen dute Orioko EH Bilduren zerrenda eta ilusioz hartu dute erronka hautagaiek. "Udala herriari irekiz beste era batera goberna daitekeela erakutsi da eta pertsonalki erronka oso polita iruditzen zait talde honen parte izatea”, jarri du balioan Olatz Santamaria Bereziartuak. “Orio herrigintzatik egin eta eragiten jarraituko duen bidearen parte izateko" taldera batzea erabaki du Iosu Lizarralde Ibarbiak, eta Sara Peña Lizarraldek, berriz, "guztion artean eraikitako" herri eredua jarri du balioan. "Azken lau urteetan bizi eta ezagutu dudan Orio da niretzat eta nire umeentzat nahi dudan herria: bizia, euskalduna, elkarbizitza ardatz duena". Bineta Sarrek, berriz, EH Bildurena "kultura guztiei lekua egiten dien taldea dela" nabarmendu du.

Hautagaiak

1. Anuska Esnal Oliden. 42 urte. Gipuzkoako Foru Aldundiko gizarte larrialdietarako arduraduna. “Herri hobeago bat egitearen konbikzioz egin nuen salto udalgintzara, eta funtsezkoa da hasitako bideari jarraipena ematea. Ilusioa eta

esperientzia daukagu, eta lanerako gogoz gaude”.

2. Olatz Santamaria Bereziartua 32 urte. Arkitektoa. “Udala herriari irekiz beste era batera goberna daitekeela erakutsi da eta pertsonalki erronka oso polita iruditzen zait talde honen parte izatea”.

3. Xabier Ibarguren Azkue. 32 urte. Gizarteratze teknikaria. “Orio hobeago, bizigarriago eta justuago bat eraikitzen jarraitzeko bidelagun izateko: herriari onena emateko konpromisoz, ilusioz eta anbizioz”.

4. Ainara Munduate Iguaran. 43 urte. Elektronikako teknikaria. “Lau urte hauetan eraiki dugun ibilbideari jarraipena emateko eta gizarte hobeago bat egin dezakegula sinisten dudalako”.

5. Bittor Andres Alkorta. 51 urte. Ikastolako atezaina. “Herrigintza egiten duen taldea delako”.

6. Iñaki Makazaga Urdangarin. 40 urte. Ostalaria. “Lau urte hauetan udala herritarrena dela sentitu dudalako eta udal talde honetan denak ongi etorriak garela sentitu dudalako”.

7. Lohitzune Solabarrieta Odriozola. 40 urte. Portu, bide eta ubideetako ingeniari doktorea. “Azken urteetan zintzotasunez eta gertutasunez egindako lanak sortu didan ilusioak eraman nau talde honetara”.

8. Iosu Lizarralde Ibarbia. 33 urte. Zientzia irakaslea. “Orio herrigintzatik egin eta eragiten jarraituko duen bidearen parte izateko, bokaziotik, gogoz”.

9. Nagore Rementeria Argote. 47 urte. Zientzia komunikatzailea. “Talde honen indarra nabarmena da, aberatsa da eta nik ere nire aletxoa jarri nahiko nuke”.

10. Inaxio Alguacil Barrenetxea. 46 urte. Aholkularia. “Sigletatik haratago, herrian politika egiteko beste modu bat badagoela ikusi dugulako, begirada irekiago eta integratzaileago batekin, horrekin eraginkortasunik galdu gabe”.

11. Sara Peña Lizarralde. 47 urte. Botikaria. “Azken lau urteetan bizi eta ezagutu dudan Orio da niretzat eta nire umeentzat nahi dudan herria: bizia, euskalduna, elkarbizitza ardatz duena. Hori horrela, garrantzitsua da guztion artean

eraikitzen ari garen herri eredu honi jarraipena ematea”.

12. Gaizka Gastiain Agirre. 47 urte. Fresatzailea. “Lan ona egiten ari den talde honi nire babesa eta laguntza eskaini nahi diot”.

13. Amaia Olazabal Leonet. 39 urte. Euskaltegiko irakaslea. “Azken lau urteetan udalak egindako lanak herria asko hobetu duelako eta aldaketa horren parte izan nahi dudalako. Herria egiten jarraitu nahi dudalako”.

14. Pedro Miguel Uranga Uranga. 60 urte. Arrantzale ohia “Inor atzean lagako ez duen taldea delako”.

15. Jon Itxaso Lizaso. 45 urte. Kaldereriako operarioa. “Herri euskaldun eta ekintzaile bat nahi dudalako”.

16. Laida Iturralde Larrañaga. 36 urte. Matematika irakaslea. “Umiltasunez eguneroko lanean erakusten duen gardentasunak eta herriarekiko duen gertutasunak batu nau talde honetara: herrigintza eta herria egiteko moduak”.

17. Borja Zubizarreta Aramendi. 32 urte. Haur eta Lehen Hezkuntza irakaslea. “Azken urteotan herritarrekiko gertutasuna eta gardentasuna asko areagotu dira. Herritarren ahotsak eta iritziak indarra hartu duen honetan, aurretik ditugun

erronken kudeaketen parte izan nahi dut”.

18. Ana Belen Murua Dorronsoro. 61 urte. Saregile ohia. “Nondik gatozen ahaztu gabe, udalgintzatik ere herri-sarea josten jarrai dezagun”.

19. Koldo Olariaga Larrañaga. 68 urte. Administrari ohia. “Lau urte hauetan herria gobernatzeko era desberdin bat erakutsi digutelako: herrigintza eta auzolana”.

20. Maixabel Etxeberria Ikaran. 71 urte. Merkatari ohia. “Udalak azken urte hauetan hartu duen norabideari jarraikortasuna emateko”.

21. Bineta Sarr. 31 urte. Matrona eta ekografilaria. “Kultura guztiei lekua egiten dien taldea delako”.

22. Qasim Hussain. 26 urte. Igeltseroa. “Herritar eta komunitate guztien iritziak jasotzen dituen taldea delako”.


Baskonia garaipenik gabe geratu da amaiera polemikoa izan duen partidan (87-86)

Gasteiztarrek falta eskatu dute erabakigarria izan zitekeen Henryren partida amaierako azken jaurtiketa saiakeran. Kanporaketako bigarren neurketa asteazken honetan jokatuko dute.

Valentzia Basketek irabazi du astelehen honetan Endesa Ligako final-laurdenetako play-offetako lehen puntua TD Systems Baskoniaren aurka (87-86). Partida oso parekatua izan da, eta etxekoak hasieran eta amaieran bakarrik izan dira aurretik. Neurketa, gainera, polemikarekin amaitu da; izan ere, azken jokaldian Guillem Vivesek Pierria Henryren jaurtiketa saiakeraren aurrean falta egin duela eskatu dute bisitariek.

Jaume Ponsarnauren mutilak hobeto hasi dira saskira begira, eta Arabako taldea, berriz, ez horrenbeste. Hala ere, egungo txapeldunak argi utzi du bere izaera lehiakorra, eta, lehen partzialean azpitik amaitu ondoren (22-18), bera izan da partidaren zati handienean agintean.

Alec Petersen ekarpenean (hamaika puntu jarraian erdietsi ditu) eta defentsako lanean oinarrituta, Baskonia 32-42 jarri da aurretik, eta bigarren laurdena 9 puntuko aldearekin amaitu dute (35-44).

Atsedenaldiaren ostean, Valentzia Basketek hobeto jardun du, eta gauzak orekatu ditu, 7-0eko partzial batekin. Ondoren, 11-0eko beste batekin, Dubljevicek bi hirukori esker, besteak beste, aurretik jarri da (53-50). Ivanovicen taldeak kolpea jaso du, baina buelta emateko gai izan da, eta aurretik iritsi da azken hamar minutuetara (60-63).

Azken laurdena hiruko saskiratzeen trukaketarekin hasi da. Alabaina, Giedraitisek hiruko bat eta kontraeraso bat gauzatu ditu, eta Ponsarnauk lehia geldiarazteko beharra ikusi du (65-74).

Etxeko taldeak ez du amore eman, eta partidari eskuratzeko moduan jarraitu du, bereziki bere bi gizon onenen ekarpenari esker: Kalinic (18 puntu) eta Dubljevic (20). Montenegrokoak 82-82 berdindu du lehia minutu eta erdiren faltan, eta, ondoren, 5,5 segundoren faltan berak saskiratutako bi jaurtiketa librek aurretik jarri ditu laranja kolorekoak (87-86).

Ivanovicek, orduan, balizko jokaldi irabazlea diseinatu du: baloia Henryk jaso du, eta Vivesek zartako bat emanda lapurtu dio, baina epaileek ez dute faltarik adierazi. Baskoniako joko-antolatzailearen protestek ez dute ezertarako balio izan.

Fitxa teknikoa:

87 - Valentzia Basket (22+13+25+27): Van Rossom (4), Vives (6), Kalinic (18), Williams (5), Tobey (8) —hasierako bostekoa—; Prepelic (10), Labeyrie (10), Dubljevic (20), Hermannsson (-) eta Sastre (6).

86 - TD Systems Baskonia (18+26+19+23): Henry (15), Giedraitis (9), Sedekerkis (2), Peters (16), Diop (-) —hasierako bostekoa—; Massenat (5), Jekiri (9), Colom (6), Fall (4), Dragic (10) eta Polonara (10).

Epaileak: Hierrezuelo, Oyón eta García González. Ez dute inor kanporatu.


Tutto Verdi zikloa itxiko duen denboraldia abiatuko du etzi OLBEk

Operaren Lagunen Bilboko Elkarteak 2006tik darama Verdiren lanak taularatzen, eta haren pieza hautatuak eskainiko ditu etzi Euskaldunan


Tolosa CF - Añorga KKE

Aste honetan ere zaleen bultzada sentitu nahi dugu... beraz, ez dago aitzakiarik, bihar 16:30ean Berazubin ikusiko zaituztegu gure taldea animatzen!


Gatzagara doan errepidea itxiko dute martitzenean

Deba ibaiaren gaineko zubiaren konponketa gauzatzeko egingo den bide-mozketaren berri eman du Gipuzkoako Foru Aldundiko Bide Azpiegituren Departamentu Sailak. Asfaltatze lanak azaroaren 17an egingo dira, martitzenean, eta 08:30etatik 18:00etara, itxita egongo dela errepidea jakinarazi dute.

Deba ibaiaren gaineko zubia konpontzeko obrak direla eta, GI-3310 errepidea 3,690 kilometro-puntuan erabat moztea aurreikusten da, zubia asfaltatzeko. Hala, trafiko mozketak Marin bidegurutzearen ondoan dagoen zubiaren eremuari soilik eragingo dio; beraz, ordezko bide gisa GI-627 errepidea (Arlaban) erabiltzea gomendatzen da Leintz Gatzagara, Marinera edo Marulandara auzora joateko.


Sarraski isila

ELEKETA – Iritzia

Aines Hariztoi

Duela urte bat Mohamed Kichoui garabilaria Baionan hil zen, obraleku bateko istripuan. Omenaldi bat egin diogu, oroitarri sinboliko bat jarri diogu nehork ez dezan ahantz. Lerro hauek idaztean, astebetez, hiru langilek bizia galdu dute Ipar Euskal Herrian. Baldintza ezberdinetan, bistan da, baina puntu amankomun batekin: nehor ez da itzuli bizirik etxera.

2023an Frantzian jadanik 53 pertsona hil dira lanean; Euskal Herrian, 11. Zenbaki horiek ez dira zuzenak, Frantziako Lan Ministerioak soldatadun deklaratuak soilik aintzat hartzen baititu.

Lanean hil diren laborariak edo langile autonomoak ez dira zenbatuak. Kanpo gelditzen dira beltzean ari direnak ere, paperik gabeko beharginak, edo betiere esklabotzapean dauden 129.000 pertsonak. Ahantziak nekeziak eragindako bideko istripuak, lanetik landa egindako bihotzekoak, buru-hilketak ere. Langileak itzaltzen dira isilean. Berrietan doi-doi aipatuak dira, emazte hilketak, etxe edo paperik gabekoen heriotzak bezala.

Laneko heriotzaren fenomenoa indartzen ari da. Langile gazte eta egoera prekarioan direnei eragiten die gehien. Segurtasun-betebeharren ez betetzea, prestakuntzaren gutiestea, aldi baterako langileen ustiaketa masiboa, enpresen arduragabetzea eta oro har, lan-baldintzen hondatzea dira lanbide-istripuen inguruko erronken muina.

Heriotza bizitzaren arriskua da, sortuz geroztik denok hilzorian gaude. Baina lan egin ahala, hiltzeko arriskua emendatzen da. Lazkao Txikik hala laburbildu zuen funtsean: “- Zenbat senide zarete? -Gu, zazpi. -Eta bizi? -Bizi, ni bakarrik. -Eta besteak? -Ez, haiek lan egiten dute”.


Tomatearen Azoka

Egitaraua:

10:00-14:00 Azoka.

10:00-14:00 Antzinako tomate barietateen erakusketa: Euskal Herriko tomateak.

11:00 Hazilana: haziak ateratzea Marc Badall adituak gidatuta.

12:00 Sukaldaritza tailerra: tomatearekin egindako hiru errezeta Anne Otegik gidatuta eta dastatzea.

13:30 Euskal Herriko bertako tomateen lehenengo lehiaketaren sari banaketa, baita herritarren boto bidez hautatutako tomate deigarrienari ere.


Pertsona bat hil da, eta 800dik gora lekualdatu behar izan dituzte Dominikar Errepublikan urakanaren ondorioz

Gainera, milaka pertsona energia elektrikorik gabe daude, ibaiak gainezka daude, eta hainbat zuhaitz eta zubi bat eraitsi ditu denboraleak. Lurralde osoak alerta egoeran jarraitzen du.

Fiona urakanaren ondorioz, 72 urteko gizon bat hil da astelehen honetan, eta 789 pertsona euren etxeetatik lekualdatu behar izan dituzte Dominikar Errepublikan. Ezbeharra Naguako (herrialdearen ipar-ekialdea) udalerrian gertatu da, bere etxeko zuhaitz bat kimatu bitartean hura gainera erori zaionean, Franklyn Taveras hiriko Defentsa Zibileko zuzendariak jakinarazi duenez.

Larrialdietako Operazio Zentroaren (COE) txosten baten arabera, urakanaren ondorioz, 11.500 pertsona baino gehiago energia elektrikorik gabe daude. Gainera, ibaiek gainezka egin dute, Duarte autobidetik gertu dagoen zubi bat erori da (herrialdeko trafikorik handiena duen autobidea), eta elektrizitate-posteak eta zuhaitzak eraitsi ditu.

Gobernuak larrialdi-eremu izendatu ditu euriteek eta haizeek gehien kaltetutako probintziak: La Altagracia, La Romana, El Seibo, Hato Mayor eta Monte Plata, herrialdearen ekialdean, eta Maria Trinidad Sanchez, Duarte eta Samana, ipar-ekialdean.

Luis Abinader Dominikar Errepublikako presidenteak astelehen honetan prentsaurreko batean iragarri duenez, gaur, irailak 20, La Altagraciara joango da, urakanak gehien kaltetu duen guneetako batera, hain zuzen. Bertan jarriko dute urakanak eragindako kalteak artatzeko bi guneetako bat.

Gaurko aurreikuspenak

Agintariek iragarri dutenez, datozen orduetan, ekaitzak herrialdea astintzen jarraituko du urakanak gehien kaltetutako lekuetan, eta alerta egoeran jarraituko du lurralde osoak, baita Dominikar Errepublikako hiriburuek eta probintziek ere, kalte gutxien izan dituzten guneek.


Txirrindulari tropela Legorretako mendietan

Elizako kanpaiak bederatziak jo orduko, udaletxeko balkoitik suziria leherrarazi, eta erritmo pausatuan abiatu dira 125 txirrinduzale, gaur, Legorretako plazatik. Xendapedalak mendi bizikleta martxaren 4. ekitaldia antolatu du Pikuk kirol klubak, eta “arrakastatsua” izan da deialdia. Leitzan (Nafarroa), Araian (Araba) eta beste leku batzuetan ere antzeko kirol probek bat egin duten arren, Euskal Herriaren luze-zabaletik inguratu dira txirrindulariak Legorretara.

Guztira, 125 lagun irten dira. Gehienak gipuzkoarrak eta goierritarrak –tartean Legorretako bertako 11 lagun–, eta baita Bizkaitik, Arabatik eta Lapurditik etorritakoak ere. Ez da lehiaketa, martxa baizik, eta lagun artean kirola eginez, Legorretako eta inguruko herrietako bazterrak eta gainak ezagutzeko aukera emango die Xendapedalen zeharkaldiek.

Bi ibilbide dituzte, aukeran. Legorretan biratxo bat osatu, eta Ajoaindik berehala aldapan gora Legorretazar eta Santamañako bidetik eskuinera jota, Itzaleta gainera (519m) igo dira. Antenatik Koate aldera joan, AHTren tunelera irten, eta Uranganetik herrira itzulita osatu dute guztiek batera lehen partea, 10 bat kilometrokoa.

Bikoiztu egin da orduan proba: ibilbdeko motzekoek Urdanetako aldapa igo eta San Joan iturritik Gaintza alderaino iritsi, eta Urdanetara buelta hartuko dute. 20 kilometro eta 900 metroko desnibel metatua pilatuko zaie haiei.

Luzekoek, aldiz, Urdanetatik Baliarrain aldera hartu, eta San Joan iturrira beste pista batetik iritsiko dira. Gaintzatik Altzagaratera, Urdaneta, Sarasola, Gaikao eta kalean helmuga izango dute, 28 kilometro eta 1.300 metroko desnibel positiboa gaindituta. Bi anoa-gune prestatu ditu Pikuk taldeak: Urdanetan (11. kilometroa) eta Bostaitzetan (18. km).

Azken egunetan aldaketak egin behar izan dituzte ibilbidean, baso-ateratze lanengatik zenbait eremu saihesteko. Eguraldia lagun dute, 20 graduko tenperatura atseginarekin eta lehorrarekin abiatu baitira. Kazetari asiar batzuen presentzia ere bitxitasuna izan da, grabaketa-ekipo bateko hiru lagun ibili dira.

Argazkiak: Aimar Maiz


Mirandaola egunarekin amaituko dira Legazpiko Santikutzak

Legazpiko Santikutz jaiak amaitzear dira. Lehen txanpa luzea asteazkenean bukatu zen, eta bi eguneko atsedenaldiaren ondoren, bihar eta etzi ere izango da festa giroa herrian. Oraindik marrazki lehiaketa, Kapela Dantza eta Mirandaola eguna geratzen dira.

Marrazki lehiaketa

Arkatza elkarteak antolatutako marrazki lehiaketak irekiko du asteburuko festa egitaraua bihar. LH-ko ikasleei zuzenduta dago, eta 10:00etan hasiko da Kultur Etxean.

Hurrengo asteartean, hilak 11, sariak banatuko dituzte, Kultur Etxean, 19:00etan, eta hurrengo egunetik hilaren 19ra arte, ikusgai egongo dira lanak.

Kapela Dantza

Bihar, Kapela Dantza ere egingo da, 12:00etan plazan hasita. Sustraiak taldeak antolatuta dago, eta Santikutz egunean egiten den soka-dantzaren bertsio herrikoia da. Partaideek lastozko kapela eramango dute jantzita.

Plazako saioa amaituta, dantzariek erdiguneko kaleetan jarraituko dute dantzan eta festa giroan.

Mirandaola eguna

Igandean Mirandaola eguna ospatuko da. Prozesioa 10:15ean abiatuko da parrokiatik, eta Mirandaolara iritsitakoan, meza egingo dute lehenik eta ezpata-dantza egingo dute ondoren, olagizonen omenez, Sustraiak eta Korostiko dantzariek. Amaieran, martxan jarriko dute burdinola, eta dohainik ikusteko aukera izango da.

Erromeria hasiko da gero parkeko frontoian, Telleriarteko Talogileen postuaren ondoan. Domingo Agirre eta Haztegi ikastetxeetako bertsolariek, Sustraiak eta Korosti dantza taldeetako dantzari txikiek, Doinua musika eskolako trikitilariek eta dultzaineroek eta Goiz Deia bandako txistulariek parte hartuko dute. Amaieran herri bazkaria izango da, eta bazkalondoan, haurren jolasak eta Elustondo trikitilarien saioa.

Trapalata txarangarekin itzuliko da herrira 18:00etan. Kalean, erraldoiak izango dituzte zain, eta haiekin egingo den kalejirak emango die amaiera Santikutzei.


Adinekoen Eguna igandean ospatuko dute Ezkio-Itsason

EZKIO-ITSASO // Herriko adinekoekin elkartasun bazkaria antolatu du Ezkio-Itsasoko Udalak, iganderako. 13:00etan, Izazpi abesbatzak kontzertua egingo du, Santa Lutziko elizan. Bazkaria (14:00), Topan da. 65 urtetik gorakoek erdia jarriko dute.


Izetak irabazi du 'El Conquistador del Caribe' telebista saioko finala

Izeta txapelduna. (EITB) Atzo emititu zuten ETB2an El Conquistador del Caribe telebista saioko finala, eta Andoni Iruretagoiena Izeta-k izan da aurtengo txapelduna. Aiarrak lehia estua jokatu zuen Aiskander eta Ismaren aurka, baina azken unera arte borrokatu zuen, eta Iruretagoienak eskuratu zuen ikurriña. Finalean Izeta-k bertsoa bota zuen bizitako abentura gai hartuta, eta garaipena eskini zien taldeari, familiari, kuadrillari, neska-lagunari eta bere kopilotuari.


Abegi Etxearen eranskina berritzeko proiektua onartuta


Minbiziaren aurkako zerbitzuak arreta bikoitza eskaini zuen iaz

David Nuño, Gizarte Ongizateko zinegotzia, Espainiako minbiziaren aurkako elkartearen (AECC) Irun eta Hondarribiko ordezkariarekin, bildu da gaur, Oihana Palacinekin hain zuzen ere.

Udaletxeak elkarteari utzitako bulegoan izan da bilera eta bertan lan egiten duten bi psikologoak ere bilkuran izan dira. Elkartearen eta Irun eta Hondarribiko ordezkaritzaren arteko komunikazio kanalak nabarmendu nahi izan ditu Nuñok.

Aurreko urtean zerbitzuak arreta bikoitza eman zuela adierazi dute bi arduradunek “11.400 baino gehiago” zehaztu dute. Nuñok gaineratu du COVID-19ak dena estaltzen duela dirudien arren, badirela “oso presente “dauden beste errealitate batzuk, hala nola minbizia. Gaixoen eta haien senideek laguntza beharrean jarraitzen dutela oroitarazi du eta horregatik, AECCren lana ezinbestekoa dela dio zinegotziak.

Bi ardatz nagusi ditu bi herrietan AECCk, bata gaixoei eta haren senideei laguntza eta konpainia eskaintzea eta bestea, ikerketa proiektuak finantzatzea. Iaz, Irun eta Hondarribian, ikerketarako 400.000 euro bildu zirela jakinarazi du elkarteak.

AECCren doako informazio telefonoa 900 100 036 egun osoz eta urte osoan eskuragarri dagoela oroitarazi dute.


Jaiak, auzoaren ispilu eta eraldaketarako akuilu

Uztaila hasieran hasi ziren biltzen Amara Berriko jai batzordeko kideak, «inoiz baino beranduago», eta bi urteko geldialdiaren ostean, «ia jai batzorderik ere ez zegoenean». Deialdia luzatu eta jende berri mordoa animatu zen, belaunaldi gazteagoak tartean. «Martxa oso polita hartu dugu», diote Maria Sarasolak (Amara Berri, 1997) eta Oihana Hermosok (Amara Berri, 1997). Nabarmendu dutenez, aurten «ilusio handiagoa» dute aurrekoetan baino.

Azken urteetan Atano III.a frontoiaren aurrean egin izan da, hainbat obra zeudenez, ezin zelako Ferrerias plazan egin. «Azkenean gure jai gunera itzuliko gara», esan dute, pozik.

Taldea aldatzeak jaiak aldatzen dituela uste dute: «Baina urtero aldatzen dira, gu aldatzen garelako, auzoa aldatzen delako. Jaiak bizi dugun errealitatearen isla dira, azken finean. Era berean, balioei garrantzi handia ematen diegu: jaiak ez ditugu parranda egiteko bakarrik antolatzen. Euskara, feminismoa eta edozein diskriminazioren kontrako jarrerak dira gure oinarriak, eta jai herrikoiak antolatzeari zentzua ematen diotenak».

Haurrak protagonista

Aurten haurrek izango duten protagonismoaz hitz egin dute Sarasolak eta Hermosok. Amara Berri eta Katalina de Erauso ikastetxeekin lanketa bat egin dute azken urteetan: «Eskola orduetan horma irudi bat margotzen dugu, eta urtero gai eta lelo bat aukeratzen dugu. Aurten euskara izango da ardatz». Wohou artistaren laguntza izaten dute horretarako: «Haurrek egindakoaren gainean egiten du lan Wohouk. Haurrak oso txikiak baitira, 5-8 urtekoak».

Haurren jardueren barruan Super Xagu pertsonaiaren nondik norakoak lantzea nabarmendu dute: «Hainbat material sortu dira, tartean, Super Xaguren kondaira, eta horiek lantzen ditugu haurrekin». Arratsaldean, jarduera txiki bat egiten dute urtero, eta, aurten, zapiak egingo dituzte denen artean. Ostean, kalejiran joango dira horma irudia inauguratzera, eta, amaieran, «merienda osasuntsua» egingo dute: «Frutazko broxetak dira arrakasta handiena dutenak».

Haurrekin lanketa handia egin arren, bazuten erronka bat: gurasoak ere jaietan inplikatzea. Eta, aurten, azkenean, lortu dute: «Haurren lantaldera hainbat guraso etorri dira, guraso elkartekoak, eta aurrerapauso polit bat da, antolakuntza bera aberastu egin duelako».

Dragshowa eta jai parekideak

Berrikuntzen artean Dragshowa nabarmendu dute jai batzordeko kideek: «Horrelako zerbait antolatzen dugun lehen aldia da». Guztia esateko, lehen aldia, agian Donostiako jai herrikoietan. Belaunaldi aldaketa nabarmen bat izan da jai batzordean, eta «aire berria ekarri dio horrek taldeari». Burlatatik etorriko da Albina Stardust izenez ezaguna den drag artista eta aktibista trabestia, eta Arrasatetik Divina Comedia drag artista.

«Proposamen berri bat da. Azken finean hauek ez dira Karmengo jaiak, ez eta Porrontxo jaiak. Txikiagoak dira, eta horrek ere askatasun handiagoa ematen digu bestelako eredu bat sortzeko, baita esperimentatzeko ere. Beti ateratzen da ondo, gure espektatibak ere horretan oinarritzen direlako!» dio Sarasolak.

Proposamena egin zenean, konturatu ziren erabat bat egiten zuela azken urteetan daramaten lanketarekin: «Genero estereotipoak eta ikuspegi feminista txertatzen». Amara Berriko jaiak eredu dira horretan ere, protokolo feminista dute zortzi urtetik hona, eta aurten ere berritu egin dute.

Burlatatik etorriko da Albina Stardust izenez ezaguna den drag artista eta aktibista trabestia. (Argazkia: Dani Blanco / ARGIA)

Hilaren 15a, gazte, heldu eta haurrentzat

Hurrengo larunbata egun indartsua izango da, ohiko paella txapelketaren ostean, ohiko bertso bazkaria izango delako. Aurten, Alaia Martin Etxebeste, Maider Arregi Markuleta, Maddi Ane Txoperena Iribarren eta Eli Pagola Apezetxea bertsolariak izango dira, eta gai jartzaile lanetan, Itsaso Piquer Insausti auzokidea.

Emakume bertsolariz osatutako bazkaria izatea, ez da bilatua izan, baina ezta ere kasualitatea; urteak daramate parekidetasuna lantzen, eta oholtza gainean ere, saiatzen dira emakume gehiago ikusarazten gizonak baino. Ereduak apurtzeko ospatzen baitituzte jaiak, besteak beste.

Lehen aldiz, haurrek ere izango dute egun osoan gozatzeko aukera. Goizetik haurren gunea egongo da jai gunean, haurren herri bazkaria 13:30etan eta ostean ere jolasak 18:00ak arte. Txokolate jana egingo dute , guraso elkarteak prestatuta, eta jarraian elektrotxarangan parte hartzera gonbidatuko ditugu. Lehen kantak «haurrei eskainiak» izango dira eta.

‘Poteo Fatxoa’ bueltan da

Urriaren 12ak, Hispanitatearen Egunak, «ia urtero kointziditzen du jaiekin». Poteo Fatxoa antolatuko dute aurten ere, «jai egun arrotzei jaiekin erantzunez». Goizean auzolana egingo dute, eta hainbat pankarta egingo dituzte jaiei eta egunari lotutako «erantzun politikoari» begira. 13:00etan NAN jaurtiketa egingo dute, «inposatutako naziotasuna» sinbolikoki botatzeko. Ondoren izango da Poteo Fatxoa: «Piraten Irrikitaldian satira bat egiten den moduan, guk ere antzeko zerbait egin genuen behin. Guretzat jaiak auzoan aurkezteko modua da, baina batez ere, gure balio ideologikoei eutsiz».

Egitaraua: Amara Berriko superxagu jaiak 2022


Eliz kaleko Gorputz festak

18:00etan, Juan Antxieta Musika Eskolako ikasleen kalejira. Gero, buruhandiak.

19:00etan, kitarra poteoa kalez kale.

22:30ean, Haritz eta Montte trikitilarien erromeria.


Astelehenean zabalduko da Musika eta Dantza Eskolako matrikulazioa

Astelehenean hasi eta maiatzaren 25era bitartean izango da matrikulatzeko aukera.

Zumaiako Musika eta Dantza Eskolak datorren astelehenean, hilaren 15ean, zabalduko du 2023-2024 ikasturterako matrikulazio epea. Ikastetxeko arduradunen esanetan, helburu nagusia edozein adineko pertsonei antzerkia, dantza eta musikaren arloetan prestakuntza praktikoa ematea da, "eta aldi berean interesa edo bokazioa dutenei lanbide-heziketarako prestaketa ematea".

Matrikulazioak egiteko Ubillos jauregitik pasa daitezke interesdunak, idazkaritako ordutegian: astelehen eta ostiraletan 11:00etatik 13:00etara, eta astearte, asteazken edo ostegunetan, 16:30etik 18:30era. Informazio gehiagorako, 943-86 11 83 telefono zenbakira deitu daiteke edo musikaeskola@zumaia.eus posta elektronikoko helbidera idatzi.

Ikasgaien inguruko informazioa hemen eskuratu daiteke.


Ireki dute Zestoako Gurutze jubilatuen taberna ustiatzeko lehiaketan izena emateko epea

Joan den uztailaz geroztik itxita dago Zestoako Gurutze jubilatuen taberna, orduko arduradunak taberna uztea erabaki ondoren. Udalak orduan esan bezala, uda pasatu ondoren abiatu du taberna ustiatzeko lehiaketa. Dagoeneko argitaratu dituzte oinarriak Gipuzkoako Aldizkari Ofizialean. Hori hala izanik, interesa dutenek urriaren 6ra bitartean eman dezakete izena udaletxean. Udalak urtebeterako lagako dio taberna lehiaketaren onuradunari, eta, gehienez bost urtera arte luzatu ahal izango dio kontratua. Zestoako udaletxera joanda edo 943-14 70 10 telefonora deituta lortu daiteke informazio gehiago.


Pirineoak

Abian dago Aiaraldea Komunikabidearen Udako Argazki Lehiaketa. Hemen ikusi daitezke orain arte bidalitako irudi guztiak. Animatu zureak igotzera!


[Erreportajea] Herritarren beharretara egokituko den proiektua xede

Iragan hil bukaeran herri batzarra egin zuten sanjuandarrek, Donibaneko Saneamendu Osotasunaren Aldeko herri batzarrak deituta. 2021eko urrian udalak, aldundiak, URA Agentziak eta Añarbeko Urak erakundeek elkarlanean egikarituko duten saneamendurako proiektua jendaurrean jarri zuten, eta horri «osagabe» iritzi zioten bizilagun askok. Testuinguru horretan, obrekin sanjuandarren oinarrizko beharrak ase daitezen lanean dihardu herritar talde batek.

Azken bilkuran gaurdaino eginiko urratsen berri eman zieten herrikideei bost bozeramailek. Hiru gabezia nagusi ikusten dizkiote aurreproiektuari: lanek ez dutela ahalbidetuko gas zerbitzua helaraztea alde zaharreko bizilagunei; 40 etxe inguru saneamendu sare berrian integratu gabe geldituko direla; eta epeak luzeegiak direla.

Susmoa dute gabezia horiek diru kontua ez ote diren, eta zifretara jo dute hori justifikatzeko. Izan ere, azken urteotan saneamendurako proposamen bat baino gehiago diseinatu baitira: 2009koak 5 milioi euroko aurrekontua zuen, eta urtebeteko iraupena; 2018koan epea 21 hilabetera luzatu zuten, 6,5 milioi euroko kostua asumituz; gaurkoak, aldiz, 4,6 milioiko aurrekontua du, eta obrak 5-7 urte bitarte luzatzea aurreikusi dute.

Herritarren proposamenak

Sanjuandarren eskaerak argiak dira: gas hornidura bermatzea; etxe guztiak sarean integratzea edota, behintzat, instalakuntzak prest uztea «epe motzean» euren arazoari irtenbidea emateko; eta obraren iraupena 3 edo 4 urtera murriztea. Azken proposamen horretarako, deskantsu tarteak gutxitzea eskatu dute (Gabonetan eta Aste Santuan, 2 astez beharrean, bakarrean etetea obrak; udan, aldiz, 4 hilabete beharrean, asko jota, hilabete eta erdiz luzatzea deskantsuak).

Lanak hasi eta bukatzeko ordena ere errotik aldatu nahi dute, bizilagunentzako onuragarriagotzat baitute Bonantza inguruko etxeetatik hasi eta Bizkaia plazan bukatu beharrean, alderantziz egitea. Horrela, lehen etxebizitzak sarera atxikitzen joango lirateke, obrak guztiz bukatu arte itxaron beharrean, lotura barrutiko alde berri horretatik egin behar baita; alde zaharretik hasiko balira, eremu berriko lanak egin arte ezingo litzateke sarea martxan jarri.

Eskaera berriak barne hartzeak sor litzakeen zailtasunei aurre egiteko, besteak beste, proposatu dute motora zerbitzu berriak martxan jartzea, kalea zapaldu ezin denean bizilagunen elkarbizitza bermatu eta denda nahiz tabernen jarduera babesteko.

Berme instituzionalik ez

Argi dute zer nahi duten, eta dagoeneko bildu dira herriaren ordezkari politikoekin elkarlana galdegiteko. Aldundian ere aurkeztu dituzte euren alegazioak, baina bi instituzioetako arduradunek, borondatea ageriko egin badute ere, konpromisorik hartu ez dutela salatu dute.

Gipuzkoako gobernu organoak Pasaiako Udalaren teilatura bota du pilota: «Hau saneamendu proiektu bat da; gasa zerbitzu berri bat da eta udalari dagokio». EH Bilduk aurtengo aurrekontuari egindako proposamen bati esker, azterlan bat egiten ari dira gasa mendi magaletik eraman ote daitekeen aztertzeko, baina oraindik ez da erantzun ofizialik.

Epeak zehaztea ere udal gobernuaren erantzukizuna dela esan du aldundiak, eta 40 etxeen babesgabetasunari hala erantzun diote: «Erregistroak falta dira, eta orain ezingo da egin».

Pasaitarren alderdi ordezkariei dagokienez, banan-banan aztertu dituzte egoerak. Ahal Dugu eta EH Bildu zaku berean sartu dituzte: «Herritarron eskaerekin bat egin dute». EAJren jarrerari «on» iritzi diote, «baina ez dute aldaketarako konpromisorik hartzen». PSE-EEk herritarren bilera eskakizun «errepikatuei» erantzun ere ez izana gaitzetsi dute. Alderdi sozialistak, ordea, jeltzaleekin osatzen duen udal gobernuan, euren beharrei erantzuteko borondatea adierazi duela aitortu dute, baina besterik ez. «Aldaketa eskaerarik ere ez diote aurkeztu proiektuari».

Bizilagunek jakin dute dagoeneko enkargatuta dagoela behin-betiko proiektua. Euren eskaerak barne hartuz, baina? Ez dute horretarako erantzunik.


Simon Biles erretiratu izanak argi gorria piztu du osasun psikologikoaren inguruan

Simon Bilsek Tokion 6 domina lortzeko erronka zuen, baina lehen saltoa ez zitzaion nahi bezala atera eta erretiratzea erabaki zuen. Ondoren, prentsaurrean jakinarazi zuen ez duela arazo fisikorik, antsietatea baizik.


Asier Aspuru Euskal Herriko federazioen arteko binakako txapeldun

Pilotari abadiñarrak Ekhi Ziarrusta dimoztarragaz batera irabazi du txapela.

Asier Aspuru abadiñarrak Durangaldera ekarri du pilota federazioen arteko binakako txapela. Ekhi Ziarrusta dimoztarragaz batera, GRAVNIn, Gipuzkoako, Errioxako, Arabako, Bizkaiko, Nafarroako eta Ipar Euskal Herriko federazioen arteko binakako txapelketan gailendu da. Abadiñarra eta dimoztarra 40-09 nagusitu dira arratsalde honetan Tornosolo trinketean jokatutako partidan.

Aspuruk atzeko koadroetan dominatu du partida. Bere kide Ziarrustak, bestalde, min asko eragin du sakeetan. “Txapel hau nirekin partidu guztietara animoak ematera etortzen diren familiako kideei eta lagunei eskaini gura nieke. Haiek barik, ezerk ez du zentzurik-eta”, adierazi du Aspuruk.


Bueltan dira Inguru Minguru tailerrak

Maiatza, ekaina, iraila eta urriko barikuetan, 17:00etatik 19:00etara, Uribe Kostako Zerbitzu Mankomunitatea osatzen duten zazpi udalerrietan, lau urtetik gorako umeei zuzendutako tailer desberdinak egingo dituzte.

Inguru Minguru tailerren helburua da txikienei ingurugiroarekiko errespetua sustatzea, hala nola baliabide naturalak modu egokian erabiltzearen arduraz sentsibilizatzea, hondakin gutxiago sortzearen garrantziaz jabe araztea eta birziklatzea eta berrerabiltzea bultzatzea.

Parte hartzaileak lau urtetik gorakoak izan beharko dira eta izen ematea librea izango da Uribe Kostako Zerbitzu Mankomunitatearen webgunearen bitartez.


Gipuzkoako finalerdiak jokatuko dituzte Oianguko pilotariek

Oianguko hainbat pilotarik Gipuzkoako 3 txapelketetako finalerdiak jokatuko dituzte asteburuan. Larunbat goizean jokatuko da lehena, Donostiako Gaskako trinketean. Hodei Irastorza zaldibiarrak eta Xabier Ibarguren mutiloarrak osatutako bikoteak Errepalako Begiristain anaien aurka jokatuko du. Oiangu Pilota Elkarteak azaldu duenez, parte hartzen duten lehen urtea izan da eta «emaitza politak» izan dituzte. «Amaiera polita emateko» aukera izango dute.

Igande goizean, berriz, 3 partida jokatuko dira. Lehenengoa, Andoaingo Arrate pilotalekuan izango da, pala luzean. Zuhaitz Letamendia ordiziarrak eta trinketean ere jokatuko duen Ibargurenek finalerako txartela lortzeko lehian izango dira, Errepalako Ibargarai-Zumeta bikotearen aurka.

Azkenik, Ordizian bi partida jokatuko dira. Jubenil mailako txapelketa mixtoko finalerdiak jokatuko dira igandean, 12:00etatik aurrera. Lehen partida gomaz izango da, ondorengoa larruz, eta bi partidetan emaitzarik onena lortzen duen taldeak egingo du aurrera finalera. Finalerdi horiek Iker Larrarte Oianguko pilotariak jokatuko ditu Oiangu ordezkatuz. Aratz Elorza ordiziarra, berriz, finalera zuzenean sailkatu da.


Miramongo jaiak ospatuko ditugu ostegunean "Faktoria" magazinean

San Joan bezpera ospatzeko, Euskadi Irratiko "Faktoria" magazinak festa egingo du 12:00etatik 13:00etara egoitzako atarian. Jan-edana eta musika egongo dira. Gonbidatuta zaudete!

San Joan bezperan (ekainak 23), Miramongo jaiak antolatu ditu Euskadi Irratiko "Faktoria" saioak. Eguerdiko 12:00etatik 13:00ak arte, Manu Etxezortuk eta lan-taldeak Miramongo ataritik egingo dute irratsaioa. Bertan, Euskal Parrillakoen eskutik, okela pintxo egin berriak dastatzeko aukera izango da, baita pintxo beganoak ere. Festa alaitzeko, Kilimak taldeak zuzeneko musika ekarriko du.

Gonbidatuta zaudete, jan, dantza egin eta kontuak esatera. Zatozte!!!! !